«Хизмат сафари»га жўнатилган «ЛОХМАЧ»лар! (Қийноқлар ороли асираси – Зулмат қаърида. № 14) | ЎТЮРАКЛАР КЛУБИ\nУ аёллар қамоқхонасига келтирилганидан кейин, бир кун кечаси «Каримовнинг итларига» деб номланган очиқ хатни қўлда бир неча нусхада ёзиб, тунда қамоқхонанинг деворларига ёпиштириб, қаҳрамонлик кўрсатгани учун раскрутка қилинган, жиноят иши қўзғатилиб, тергов ҳаракатлари ўтказиш учун Тоштурмага “ташланган” …\nМен Тоштурмада эканлигимда мен билан битта камерада ўтирган “қулоқ”, сочлари калта қирқилган ва бўйни узун Шаипова Гуля бир қараганда ғулуғулуни эслатарди.\nИстаган пайтида бизнинг камерага кириб кела оладиган унинг жуфти лесбиянка Максимова Елена эса кўринишидан гиёҳванд эканлиги яққол кўзга кўринарди. Деярли барча сиёсий айблар билан ҳибсга олинган аёллар Максимова ва Шаиповалар билан тўқнаш келишган.\nМасалан Нодира Хидоятова ҳам Максимова Елена билан битта камерада ўтирган. Шаипова Гуля эса ўша пайтда мен билан бир камерада ўтирарди. «Қулоқ»ларга қамоқхоналарда, тергов ҳибсхоналарида алоҳида имтиёзлар борки, бошқа маҳкумалар бундай имтиёзлардан ҳеч қачон фойдалана олмайдилар.\nШаипова ва Максимова истаган пайтларида камераларидан чиқиб, хоҳлаган камераларига киришлари мумкин эди. Максимова тез-тез бизнинг камерага кириб, барча айбларни зиммамга олиб, кечирим сўрасамгина, озодликка чиқишим мумкинлиги ҳақида менга ваъз ўқирди.\nМаксимова Елена ва Шаипова Гулялар асосан ГУИН ва МХХ вакилларига «қулоқ»лик қиладилар. Кейинчалик билишимча уларга Шерқулова Сабоҳат опани қийнаш, хўрлаш ва камситишга юқоридан тўлиқ изн берилган экан.\nШаипова Гуля ва Максимова Еленалар биргаликда аёллар монастрининг бир чеккадаги камерасига қамалган Сабоҳат Шерқулованинг олдига истаган пайтларида кирарканлар. У ерда иккала жуфтлик бир бўлиб, Шерқуловани қийнаш ва турли усуллар орқали камситиш билан банд бўлишар экан. Улар Шерқуловага энг ваҳший қийноқларни қўллар эканлар.\nЛесбиянкалар жуфтлиги Шерқулованинг ёнига «меҳмон»га кирган кунларида унга қўшни камерада сақланаётган маҳбусалар Сабоҳат опани тарафини олиб, бу жуфтликка қарши исён кўтаришганди ўшанда.\nҒалаёнчилар ўзларига яқин бўлган “постовой”лар орқали Максимова ва Шаиповалар Шерқуловани яланғоч қилиб, қийнаб, камеранинг олдидаги ҳожатхона олдида тик туришга мажбур қилганликлари, уни ўз усуллари билан зўрлаганликларидан огоҳ бўлганларидан кейин Тоштурмани бошларига кўтариб исён кўтаргандилар…\nМен сақланаётган камера буткул тескари томонга қараганлиги ва менинг қайсидир бир маҳкума билан мулоқотга киришишимга йўл бермасликлари сабабли бу воқеаларни ўша пайтда эмас, кейинчалик эшитгандим.\nБошқа камералардаги махкумаларни жунбушга келтирган нарса, бу икки – бири қотил, бири – наркоман маҳкумалар Шерқуловани «тарбиялаш»га шунчалар берилиб кетишарканки, уларнинг қийноқларига дош беролмай, Шерқулова бор овози билан дод соларкан.\nБошқа камерадаги маҳкумалар “постовой”ларни чақириб, Шерқуловага ёрдам беришни сўрашса, улар бу ишга аралаша олмасликларини айтишдан нарига ўтишмас экан.\nЎша пайтда ғалаёнчиларнинг етакчиси бизнинг камера кармушкасини очтириб, Шаипова Гуляга зонага борганида бу қилмишлари учун тўлиқ жавоб беришини таъминлашини ваъда қилиб ўдағайлаганди. Шундан кейин Шаипова ваҳимага тушиб Максимова Еленага арзи ҳол қилганди.\n“Сенга уни “тарбиялаш”ни топширганлар бизга қарши тишини қайраган анави ҳайвонлардан бизларни ҳимоя қилишадими ишқилиб зонада?” дея тинимсиз саволлар ёғдирарди шеригига.\nОзғингина Шерқулова Сабоҳат опа даставвал ЖКнинг 159-моддаси билан айбланган бўлса, энди унга қўйилган моддалар сони кўпайганди. ЖКнинг 244-моддаси, 139-моддаси, 140-моддаси кабилар билан айбланиб, уч маротаба ўтказилган такрорий судловлардан кейин олти йиллик қамоқ жазоси, адашмасам, ўн бир йилга узайтирилганди.\nҚайта судланиб, муддатига яна бир неча йил қўшилиб, қамоқхонага қайтариб олиб келинган Cабоҳат опани руҳий касалликлар бўлимига ётқизиб, унга психотроп муолажаларни жадаллик билан бошлаб юборгандилар.\nМен Шерқулова билан биринчи бор шу психиатрик бўлимда учрашиб, танишдим. Руҳий касалликлар бўлимига келтирилган куни назоратчи Ҳулкар Анорбоева ҳамшира Зилоланинг ҳамроҳлигида бўлимга кириб келди.\nЗилола маҳкумаларга муолажалар қилишни бошлади. Ўзига қандай муолажалар белгиланганлигидан бехабар Шерқуловага психотроп муолажалар қилинди. Қора рўйхатдагиларга психотроп муолажалар қилинишини назорат қилувчи, ёшгина, қилиқларидан тарбиясизлиги яққол сезилиб турган Ҳулкар Шерқуловага қилинаётган муолажани жонсараклик билан кузатди.\nШерқуловага олган муолажаси таъсир қилди шекилли, бир неча дақиқалардан кейин у ўликдек қотиб, уйқуга кетди. Шу пайт ҳамшираларга ёзиш-чизиш ишларига кўмаклашадиган маҳкума Шерқулованинг касаллик тарихига кўз югуртираркан, бир сапчиб тушди: – Вой, буни қаранглар, Сабоҳат опага психотроп ёзишибди-ку! – деди кўзларини катта-катта очиб касаллик тарихини кўрсатаркан.\n– Эй, сен, оғзингни ёп. Тўғри келган гапни гапираверасанми? – Ҳулкар бечоранинг бошига “тарс” этиб бир солди, – Тур ўрнингдан! Бундан кейин оғзингга эҳтиёт бўлиб юр, шунда бошингга тош тушмайди, уқдингми?\nБарча маҳкумалар муолажаларини қарийб тўлиқ қабул қилиб бўлишган ҳам эдики, Ҳулкар тепамга келди: – Қани, Тожибоева, туринг-чи ўрнингиздан! Нега ойдай бўлиб ўтирибсиз?! Тезда сиз ҳам муолажангизни олингчи кўз ўнгимда! – деди буйруқ қилиб.\nЎқиб ўтирган китобим саҳифасини белгилаб, ёпарканман: – Мен муолажа олмайман – дедим. Шундай деганимни биламан, у шартта қўлимдан тортиб, турғазди-да, мени куч билан ҳамширанинг олдига етаклади.\nБу ҳолатга ажабланиб қараган ҳамширанинг олдига мени итариб юборди-да: Бунга кўзимни ўнгида уколларини қилиб, дориларини ичиринг! – деб буюрди.\nБир унга, бир менга қараган ҳамшира: – Тожибоеванинг муолажалардан аллергияси бор. Шунинг учун унга укол-дори қилолмайман, – дея жавоб қилди.\nБу гап Ҳулкарга ёқмади: – Бундан раҳбарларнинг хабари борми? Психиатрик бўлим врачини-чи? – сўради важоҳат билан.\nТенгдоши бўлган назоратчини ўзига нисбатан бундай беҳурматлик қилиши ҳамширанинг ғашига тегди шекилли, у жаҳл билан ўрнидан турди: – Албатта, бу ҳақда бўлим шифокорини хабардор қилиш менинг бурчим. Бу вазифамни қойилмақом қилиб бажариб қўйганман. Руҳий касалликлар бўлими врачи Тошхўжаев номига билдирги ҳам ёзиб топширганман, – деди ва “Шу фикрда қатъий туришимиз керак” дегандек қараш қилиб қўйди менга.\nСабоҳат опанинг уйғоқдалик пайтидаги шуғулланадиган иши бошини кўтармай аризалар, мурожаатномалар ёзар, ёзаётганлари муассаса вакиллари қўлига тушиши ва ўзига қарши ишлатишини умуман ўйлаб кўрмасди. У Каримовни қўли қонга ботган қонхўр, қамоқхона вакилларини эса унинг кўппаклари дейишдан асло тўхтамасди. “Псих.отделение”ни текширишга кирган муассаса вакилари уни алдаб, гап олиш учун сўроқ-савол қилсалар: «Палончи муассаса вакилини юрагига инсоф уруғини қададим. Мен гапирганимда кулди, айтганларимни қувватлади, ён босди» – дерди у хурсандчилигини яшира олмасдан.\nОқибатда ўша “ён босган” ходим кўп ўтмай Шерқуловани интизомий жавобгарликка тортиш ва жазо изоляторига қамаш учун қарор чиқаришга асос бўладиган ҳужжатларни расмийлаштирарди.\nШерқулова ўз ёзаётганлари нафақат қамоқхонадан ташқарига чиқаётганига, балки барча ёзганлари Англияда инглиз тилига таржима қилинаётганига, яқинда китоб шаклида чоп қилинишига ҳам ишонарди.\nУ қамалишидан олдин радиоларда кўп интервьюларини эшитгани Мўътабар Тожибоева эканлигимни билгач, мен билан мунтазам ҳаёт, дин ва диёнат ҳақида бахслашадиган бўлиб қолганди. Психотроп уколларни таъсири тарқаганидан кейин ўрнидан тура солиб, тўрт томонга аланглаб, мени қидириб топарди-да, яна ўша эски “ғазал”ларини бошлаб юборарди.\nУ менинг инсон ҳуқуқлари ҳимояси йўлида олиб борган ишларим таҳсинга лойиқлигини эътироф этаркан: “Бундан-да кўпроқ натижага эришмоқ учун бизларнинг сафимизда бўлишингиз керак”, – дея таъкидларди.\nМен Сабоҳат опага жавоб берарканман, унинг фикрига қўшилмаслигимни асослаб берардим. У мени ўзларининг сафига қўшишга даъват этганида, қўлга қурол олиш, ёки жиҳод қилиш ҳақида эмас, Ўзбекистонда исломий давлат қуриш йўлидаги ғоявий курашни, яъни тарғибот-ташвиқотни назарда тутарди, албатта. Лекин мен демократик ғоялар тарғиботчиси сифатида унинг фикрларига қўшилмаслигимни баён қилардим.\nАтроф тўла айғоқчи, бундай вазиятда оғизга эҳтиёт бўлиб гапириш кераклигини қанчалик уқтирмай, ўзини тинглайдиган қулоқ топганидан хурсанд, у ўз фикрларини минг бир марта такрорлашдан чарчамасди.\nСабоҳат опанинг айтишича: Тошкентни «Ислом Маркази» деб эълон қилиндими, демак, энди Ўзбекистондаги барча сиёсий партиялар Ислом давлатини қуриш учун ҳаракат бошлашармиш… Бу тизимдаги мавжуд сиёсий партияларнинг шунчаки оғочдан ясалган жонсиз қўғирчоқ эканлигини исботлашга қанчалик харакат қилмай, сўзларимни эшитишни ҳам истамасди.\nУлар кунига уч марталаб “шмон” ўтказиш учун келишар, Сабоҳат опани менинг ёнимдаги кроватга ётқизганлари сабабли ҳам “Шмон”чилар ҳар келганларида иккимизни нарсаларимизни тинтиб-текшириб, тўкиб-сочар, тўрт томонга отардилар. Чунки энди уларда тинтувни кучайтиришга асос бор эди.\nСабаби, Шерқулова Сабоҳат опанинг мусулмонларга қийноқлар қўллаётган қамоқхона маъмурларини дўзах оловида ёнишларини башорат қилувчи мурожаатномаларини ўқиган раҳбарлар уни овозини ўчириш учун бор кучларини ишга солиб, унга нисбатан тазйиқни, босимни янада кучайтиргандилар.\nСабоҳат опани руҳий касалликлар бўлимида айнан мен билан ёнма-ён ётқизиб, бизни ўртамиздаги суҳбатларимизни ёзиб олаётганларига ишонардим. Текширувга кирган назоратчилар ҳам, офицерлар ҳам Шерқулова билан мени аллақачон шериклардек қабул қилишар, шунга очиқ-ойдин шаъма ҳам қилишарди. Лекин мен бунга қарши курашишга имконсиз эдим, бунингдек фитналарни олдини олишга қодир эмасдим.\nКейинчалик хабардор бўлишимча, ҳақиқатан ҳам менга нисбатан жиноят иши қўзғатиш ва диний экстремизмда айблаш учун Шерқулованинг ёзган қўлёзмаларидан мени сумкамга солиб қўйишни, кейинроқ эса ўша номаларни сумкамдан «топиб», менга нисбатан жиноят иши қўзғатишни режалаштиришган экан.\nЛекин муассаса вакиллари ўртасидаги ўзаро келишмовчилик, бир-бирларига нисбатан бўлган нафрат сабабли, уларнинг ўйлаган режалари амалга ошмасдан қолган экан.\nНЕГА МЕНИ ЖИНОЯТ “СОДИР ЭТГАН” ЖОЙИМДА СУД ҚИЛИШМАДИ?!\n16 июль куни милиция лейтенанти унвонидаги йигит “психиатрик” бўлимга кириб келди. Маҳкумаларни турли сабабларга кўра сўкиб, ҳақоратлаб, кейин мендан ўзи билан бирга юришимни талаб қилди.\nТўсатдан “психиатрик” бўлимга ташриф буюрган ва маҳкумаларни тинчини бузган “меҳмон” менга қарашли эканлиги маълум бўлгач, айримлар менга хўмрайиб қараб қўйишди.\nМени алоҳида кабинетга етаклаб кирган бу ходим бармоқ изларимни ола бошлади.\n“Бармоқ изларимни янги келганимда олишганди-ку?” деган изоҳли саволимга: “Керак бўлса, ҳар куни оламиз, бармоқ изини” – дея жеркиб жавоб берди.\nБирма-бир қора краскаларни суркаб, секинлик билан бармоқ изларимни махсус мосламага оларкан, жиноят ишим бўйича сўроқ-савол қила бошлади. Унинг айрим саволларига жавоб бердим. У эса, қачонки, қилган жиноятларимни тан олсам, бу ерда бир кун ҳам қолмаслигимни, дарҳол озодликка чиқишимни айтди. Озодликка чиқиш ёки бу ердаги азобларга дош бериш ўзимнинг ихтиёримда эканлигини таъкидлади.\n– Мен қилмаган жиноятларни зиммамга қўйишган бўлса, ҳатто судларда ҳам жиноят содир этганлигимни исботлаб бера олмаган бўлсалар, қанақасига мен қонун йўли билан исботланмаган жиноятларни қилдим деб, тан оламан? – дедим энсам қотиб.\n– Жиноят содир этгандирсиз–ки, шунча муддатга қамоқ жазосига ҳукм қилингандирсиз? – деди милиция лейтенанти.\n– Майли, сиз ва бошқалар учун жиноятчи ҳам бўла қолай. Лекин биргина саволимга жавоб беринг, агар мен жиноят содир этган бўлсам, унда нима учун ўша “жиноят содир этган жойим”да ўтказишмади суд жараёнини? Ахир мен барча жиноятларни Фарғонада “содир” этганман-ку суд ҳукмига кўра. Судни Фарғонада эмас, Тошкент вилоятининг бир чекка жойига олиб бориб, йўлларни тўсиб, одамларни судга қўймасдан, суд жараёнини ўтказишгани сабаби нимада деб ўйлайсиз? Айтинг, нима учун жиноят содир этган жойимда бўлмади, судим, агар ҳақиқатан ҳам шу жиноятларни содир этган бўлсам? Нимага қонун талабларига умуман риоя этишмади, қонунни бузишди? – саволларга кўмиб ташладим йигитчани.\n– Қонун бўйича, терговни жиноят содир этилган жойда ўтказилиши шарт, лекин судни қаерда ўтказилиши қонун билан белгилаб қўйилмаган, – деди милиция лейтенанти, – Мен бакалаврда ўқиганман. Буни аниқ биламан!\n– Мен ўрта махсус маълумотлиман, лекин аниқ биламанки, Жиноят процессуал Кодексининг 391–моддасига биноан бирор-бир жиноят иши бўйича судлов айнан жиноят содир этилган жойдаги судда кўрилади, – дедим ҳар бир сўзимга урғу бериб.\n– Сиз, ўз ҳаётингизни хавф остига қўйиб, нимага эришмоқчисиз? Нимага? – деди милиция лейтенанти “аттанг!” дегандек, бош тебратаркан, – Унинг ўрнига, айтилган нарсаларга имзо чекиб, озодликка чиқиб, қандингизни урмайсизми?\n– Қанақа қоғозга қўл қўйишим керак? – ўсмоқчилаб сўрадим.\n– Сизга олдин бир неча марта тақдим қилинган ҳужжатга. Ўшанга имзо чекасиз, тамом-вассалом, – деди у.\n– Йўқ, ҳеч қачон ундай ҳужжатга имзо чекмайман, – дедим кескин.\n– Че-ка-сиз! – деди у бўғинлаб, – Шу қайсарлигингиз билан ҳали шундай вазиятларга тушасизки, ҳар қандай ҳужжатга ҳам қарамасдан, ўқимасдан тури имзо чекишга рози бўладиган ҳолатга тушасиз, ҳали.\n– Кечирасиз, сиз менга ақл ўргатиш ўрнига, бармоқ изларимни олинг-да, мени тинч қўйинг. Жиноят ишим бўйича мени сўроқ-савол қилишга ҳаққингиз йўқ, – дедим ундан ҳафсалам пир бўлиб.\n– Мен, Баходир Қудратовичман. Тезкор бўлимда ишлайман. Сизга алоқадор ҳамма нарсага қизиқишга, бу ҳақда сиз билан суҳбатлашишга, сизни сўроқ-савол қилишга ҳақлиман.\nҚачон бурнингизга сув кириб: “Укажон, ўша ҳужжатни олиб келинг, қўл қўйиб бераман” – деганингизда, анча кеч бўлмаса эди деб, қўрқаман – деди-да, нарсаларини йиғиштириб, шаҳдам қадамлар билан чиқиб кетди.\n… Адвокатим Дилафрўз билан бўлган учрашувимдан кейин хориж радиоларида ва интернет нашрлари орқали мени қамоқхонанинг руҳий касалликлар бўлимида мажбурий даволаш учун ётқизилганим ва психиатрик муолажалар билан “даволаш”лари хавфи борлиги ҳақидаги хабарлар яшин тезлигида тарқалиб кетди.\nАна шу сабаб Шерқулова руҳий касалликлар бўлимига олиб келинган кундан бир неча кун ўтиб – 17 июлда куни зонага чиқиб кетишга маваффақ бўлгандим…\nТўғри, гарчи улар мени Шерқулова билан “маслакдош қилиб қўйиш”га имкон топишолмаган бўлса-да, улгура олмай қолган бўлсаларда, мени жазо изоляторга бадарға қилиш учун истаганларича “айбдор” қилишга қурблари етишини 17 июль куни тушлик пайтида ҳис қилдим.\nШу куни эрталаб ишга келган Бахтиёр Тошхўжаев мени қабулига чақиртирди, хонасига кирдим.\n– Нима учун шу пайтгача белгиланган муолажаларнинг бирортасини қабул қилмагансиз, Тожибоева? – сўради у.\n– Бу дорилардан аллергиям бор экан, дўхтир, шунинг учун…\n– Аллергиянгиз бор экан?! – сўзимни бўлиб, сўради у, – Бу гап яна қаердан чиқди? Нега менинг хабарим йўқ бундан? Нимага мен бу ҳақда “Штаб”дан эшитишим керак эди?\n– Ҳамширадан сўранг буни, мен билмайман. Лекин менга проба учун укол қилганида баданларим қичишиб, шишиб кетди, шундан кейин менга белгилнган уколларни қилмади. Ўзи олдиндан билардим укол, дориларга аллергиям борлигини.\n– Бўлди! Бас қилинг! – амр қилди у, – Боринг, ҳамширани топиб келинг бу ёққа!\nҚўшни хонада хужжат ишлари билан банд бўлиб ўтирган ҳамширани чақириб келдим.\nУ билан орқа-олдин бўлиб Тошхўжаевнинг ҳузурига кирдик.\n– Ассалому алайкум, Бахтиёр ака! Мен… – ҳамширанинг ҳам кейинги сўзлари бўғзида қолди.\n– Тожибоева муолажалардан аллергиям бор, деб бирор марта буюрилган муолажаларни қабул қилмаган экан, мен бундан нега бехабарман?! – тутоқди у.\n– Бахтиёр ака, мен аллақачонлар бу ҳақда сизга билдирги ёзиб киритиб бергандим-ку, – ўзини оқлашга уринди ҳамшира.\n– Кимга бергандингиз? – пичинг аралаш сўради шифокор.\n– Сизга. Қўлингизга бергандим…\nШифокор ҳамширага ишонқирамай тикилди: – Шунақа денг… Билдирги берганмидингиз? Унда нега менинг эсимда йўқ? – у бу саволларни ўзига бердими ё ҳамширага, билиш қийин эди.\nБахтиёр Тошхўжаев шундай деб ғудранганча столининг устида бетартиб ётган қоғозларини бир-бир кўздан кечира бошлади: – Билиб қўйинг, агар шу ердан, – у столининг устидаги қоғозларга имо қилди, – сиз бердим деган билдирги топилмаса, тамом деяверинг. “Ҳайфсан” оласиз ё ишдан ҳайдаласиз! Шунақа! Кетишингиз мумкин, – у жаҳл билан жавоб берди ҳамширага.\nҲамшира кетай демасди. Билдиргининг топилиб қолишидан умид қилиб, шифокор титкилаётган қоғозлардан кўзини узмасди.\n– Боринг дедим сизга, кармисиз нима бало?! – шифокорнинг иддаоли овозидан бир чўчиб тушган ҳамшира эшик томон йўналган эди, унинг орқасидан эргашдим.\n– Сиз қолинг! – деган хитобдан жойимда қотдим. Ортга ўгрилдим.\n– Йўқ, мен сизни тушунмайман, – деди Бахтиёр Тошхўжаев жиғибийрон бўлиб, – Сиз бу ердан қутилмоқчи бўлаяпсиз. Бошқа маҳкумалар эса отрядлардаги қийинчиликлардан қочиб, бу ерга келиб ётишни, дам олишни орзу қилишади аслида, – кейин у бироз ўйланиб турди-да: – Сиз истагандек бўлди. Эртага кечки пайт отрядга чиқасиз, – дея хабар берди пешонасини қашлаб.\nШу куни тушлик пайтида бизларга ҳар доимгидек бир пайкадан нон билан иккитадан қайнатилган лавлаги беришди. Пўсти тозаланмасдан туриб, сувда қайнатилган лавлагининг кўриниши иштаҳасини бўғади кишининг. Кўп қайнаганидан маза-матраси ҳам қолмаган. Бор таъми сувга чиқиб кетган. Оғзингизга олсангиз, бемазалигидан кўнглингиз айнийди. Бироқ ейишга мажбурсиз.\nЧунки танаввул қилиш учун бошқа нарсанинг ўзи йўқ. Қайнатилган лавлагиларни пўстини арчиб, тозалаб, дастурхонга эндигина қўйганимизда “шмон”чилар кириб келишди ва менга “кишерим”ни очишимни талаб қилишди. Айни тушлик пайтида овқатланиш ўрнига “шмон”чиларнинг саволларига жавоб бериш ва улар сочиб ташлаётган нарсаларимни йиғиштириш билан банд бўлдим. Улар сумкаларимдан ғайриқонуний сақланаётган бирор нарса тополмай, чиқиб кетишди.\nАфсуски бу пайтда тушлик вақти ҳам тугаб, дастурхон ҳам йиғиштириб бўлинганди. Шерикларимиз менга кичик қилиб кесилган икки бўлакча лавлаги билан бир пайка нонимни қолдиришибди…\nКечки овқатни олиш учун чиққан Таня Рустамга бугун мени туркумга чиқишим ҳақида маълумот берганида, у аллақачон бундан хабардор эканлигини айтибди. Рустам мени асосан чет эллик маҳкумалар сақланадиган тўққизинчи отрядга қўйилишим ҳақида хабар топган экан.\nУнинг айтишича, у ердаги ўзига қарашли маҳкумаларга мендан кўз-қулоқ бўлиб туришларини тайинлаб қўйган. “Холамни “психушка”дан чиқишларини кутиб тураман. Шу гапимни ҳам етказиб қўйинг”, – деган экан Рустам.\nҚАТТИҚ НОН ОРАСИДАГИ ҚАЙЧИ!\nКечки овқатга сувда қайнатилган балиқнинг бошини беришди. Улушимни олиш учун навбатда турганимда ўзига эътибор қаратмасдан пала партиш юраверадиган бешинчи туркум бошлиғи Хуршида Тошбобоевна, назоратчилар Ҳулкар Анорбоева, Лола Бозорова, тартибот бўлимидаги доимо қошларини кериб юрадиган Муҳайё Усановна, тезкор бўлим инспектори Гули Аҳмаджоновналардан иборат текширувчилар гуруҳи кириб келишди ва менинг нарсаларимни “шмон” қилишларини маълум қилишди.\nЯна “шмон!”. Э, Аллоҳ, ниҳояси борми бунинг? Улар сумкамни бирини палатанинг бу бурчагига, иккинчисини у бурчагига олиб бориб, тинтий бошлашди.\nШунда мен: – Тушлик пайтида ҳам бутун бир группа назоратчилар келиб сумкаларимни ҳўп тинтиб кўришган эди. Аммо ҳеч нарса топишолмаганди, – дедим уларни беш соат олдин ҳам тинтув ўтказилганлиги ҳақида хабардор қилиш учун.\nУлар “Кимга гапираяпсан?” деб менга бир қараб ҳам қўйишмади ҳатто. Гўё мен умуман йўқдек, эътибор ҳам қилмасдан ўз ишларини давом эттиришарди.\nИккита сумкам палатанинг иккита бурчагида, текширувчилар ҳам иккига ажралиб сумкаларимни атрофини ўраб олганлар…\n– Мен тинтув жараёнини кузатиб туришим, сумкаларимдан нима олинаяпти, нима қўйилаяпти, ўз кўзим билан кузатиб туришим керак, – дедим ёнимда турган офицерларнинг бирига.\n– Нима, кўзингизни боғлаб қўйганмизми? – киноя билан жавоб қилди у, – ана кўз пешонангизда, очиқ турибди. Кўринг, кузатаверинг истаганингизча!\n– Сумкаларимни палатанинг бири-бирига қарама-қарши икки томонига олиб бориб, титкилаганингиздан кейин, уларнинг қай бирига қарайман, қай бирини кузатаман? Менинг фақат олд томонимда кўзим бор, орқамда эмас. Шунинг учун илтимос, сумкаларимни бир жойга қўйиб, текширсангизлар, – дедим зорланиб.\n– Яна қандай топшириқлари бор? – масхараомуз гап қотди кийим-кечакларимни тинтиётган Муҳайё Усановна.\nИндамадим. Нима ҳам дердим бу қутирган кўппакларга! Барибир қидира-қидира ҳеч нарса топишолмади.\nШундан сўнг Гули Аҳмаджоновна озиқ-овқатларимни тўрт томонга сочиб, аралаштириб ташлаган Ҳулкарга қараб: – Ҳулкар. Бунақаси кетмайди! Ҳаммасини яхшилаб бирма-бир кўздан кечиринг. Бирорта нарса ҳам эътибордан четда қолмасин, – деди.\nГарчи қайнатилган балиқ бошини олиб, дастурхонларига қўйган бўлсалар-да, маҳкумалар овқатланиш ўрнига: “Бирор нарса ташлаб қўйишмасмикин?” – деган ҳадикда тинтувчиларнинг атрофини ўраб олиб, кузатишарди.\nЖайнак менга қараб: – Онажон, сумкаларингизни хушёр бўлиб, кузатиб туринг – деди мени огоҳликка чақириб.\nУнинг гапидан жаҳли чиқиб кетган Гули Аҳмаджоновна: – Бу гапинг билан нима демоқчисан? – дея хўмрайди Жайнакка.\n– Бу гапим билан бизни аёллар қамоқхонамиз ходимлари мўъжизаларга қодир. Кўзбоғлоғич. Улар аслида циркда ишлашлари керак, чунки йўқ нарсаларни бор қилишга устаси фаранг, демоқчиман.\n– Ҳаддингдан ошма! – ўшқирди узун бўйли ва гапирганда бошини орқага ташлаб турадиган Лола.\n– Нима, гапим ёлғонми? Ёлғонми-а? Ёлғон денг, айтинг, айтинг-чи! Ҳа, нимага жим..? – Жайнак гапини тугатмаган эди ҳамки, халтачадаги қуритилган нонларимни ўрин устига сочиб ташлаётган Ҳулкар қўлини бир силкитган эди, бир маҳал енгининг ичидан қаттиқ нонлар орасига чирқ этиб, кичкинагина қайчича тушди.\nШоша-пиша қайчичани қўлига олган Ҳулкар Анорбоева: – Айтмадимми бир балоси бор бунинг деб! Қаранглар, бунга! – деди илондек вишиллаб, – Айтинг-чи Тожибоева, мана бу нима қилаяпти қаттиқ нонларингиз орасида?\nШунча маҳкумаларнинг кўзи ўнгида ўзи ташлаб қўйган қайчичани заррача ҳижолат чекмасдан мендан сўраётган назоратчига қараб: – Буни мен эмас, сиз биласиз! – дедим.\nҚий-чув, ғала-ғовур бошланиб кетди: «Эй, Тожибоева, буларнинг ўйинини сиз энди кўра бошладингиз”, “Буларни ҳийлалари хиндча кинодек ажабтовур, ҳали бу ерда кўп кўрасиз бунақанги томошаларни!”, “Кўз бойлоғич булар дегандимку, тўппа-тўғри шу гапим!”, “Инсофини ит еган буларнинг!” – деган хитоблар эшитиларди ҳар ёндан.\nНазоратчилар бу каби луқмаларга жавоб қайтаришни исташмади, шошилмасдан олдинма-кетин бўлиб чиқиб кетишди “психиатрик” бўлимдан. Орадан хиёл вақт ўтгач, туркумга чиқиб кетиш учун тайёр бўлишимни тайинлашди менга. Кечки овқатни ҳам заҳар қилишди.\nМен яна тамадди қилиш ўрнига, нарсаларимни йиғиштириб, зонага кетиш учун ҳозирлик кўра бошладим. Ҳали нарсаларимни йиғиштириб, жойлаб улгурмай “психотделение”га кириб келган назоратчи тезлик билан олдига тушишимни талаб қилди.\n“ПУЛЯ”: ТОЖИБОЕВА ТУФАЙЛИ ОТРЯДЛАРИНГ ЖАЗОЛАНАДИ!\nМен назоратчи кузатувида матрас, ёстиқ, сумкаларимни кўчини ортмоқлаган кўчманчи қабила вакилидек елкаларимга осганча қамоқхонанинг руҳий касалликлар бўлимининг энг сўнгги темир эшигидан ташқарига қадам қўйдим.\nТашқарида икки-уч қадам юриб улгурмасимдан, нотаниш маҳкумалар уясидан чиққан арилардек “ғув” этиб келишди-ю, инқиллаб, кўтариб келаётган нарсаларимни шартта қўлимдан тортиб олишди.\nАввалига бу “қароқчи” маҳкумалар мени батамом тунаб кетишди, деб юрагим “шув” этиб кетганди, аммо қаршимда Рустамни кўриб, кўнглим жойига тушди.\n“Холамнинг “кишер”ларини тўққизинчи отрядга олиб бориб жойлаларинг” – буюрди Рустам “талончи”ларга имо қиларкан.\nШундан англадимки, бу “йўлтўсар” маҳкумалар Рустамга қарашли экан. Итоаткор маҳкумалар тўққизинчи отряд томон пилдираб кетишди. Рустам билан ёлғиз қолдик.\nСкамейкага бориб ўтирар-ўтирмасимиздан, унга ҳасратимни тўкиб солдим: – “Психушка”дан чиқишимдан салгина олдин қаттиқ нонларим орасига қайчи ташлаб, “нарушение” расмийлаштиришди. Омон қўйишмайди шекилли булар мени…\n– Сиқилманг, Мўътабар опа. Бу ишни кимнинг буйруғи билан қилганларини аниқлайман, – деди Рустам мени юпатиб.\n– Йўқ, у қадар сиқилаётганим ҳам йўқ, чунки шундай қилишларини билардим. Шунинг учун ҳам эҳтиётимни қилиб юргандим. Қаранг, қанчалик хушёр бўлмай, барибир улар фитналарини амалга оширишди-я, – дедим надомат билан.\nСуҳбатимиз эндигина қўр олаётган эди ҳамки, навбатчи маҳкума келиб, мени “режимник” чақираётганини хабар қилди.\nКўп куттирмай, айтилган ерга етиб борганимда қош-кўзлари худди эгнидаги халатидек қоп-қора маҳкума эшикни олдида турган экан. Сочлари елкасига тушиб турган бу аёлнинг қиёфаси арманиларни эслатарди.\n– Навбатчи маҳкума менга шу ерга келишимни айтганди. Маҳкума Тожибоева келибди денг, – дедим унга қараб.\n– Сенга ўхшаган тартиббузарлардан умуман тинчлик йўқ! – деди у ўз-ўзидан менга ўшқириб.\n– Сизга ким айтди мени тартиббузар деб? Менга нега бақирасиз? – дедим таажжубланиб.\n– Тартиббузар бўлганингдан кейин тартиббузар дейманда?! Нимага бир ўзинг келдинг?! – янада овозини баландлатди у, – Қани отряд активлари?! Бор, уларни айтиб кел.\nЎзи бор йўғи мен каби оддий маҳкума. Аслида озодликда юрганда бирор-бир ишни дабдала қилиб, жиноятга қўл ўриб келиб қолган бу “мамлакат”га. Яна худди бир шаҳарни сўраб турган ҳокимдек керилганига, ўшқирганига ўласизми буни! Ҳовурига бир тўйнинг оши пишгудек-а! Ким эдики ўзи бу, менга кекирдагини чўзса? Кўнглимга шу каби саволлар келгани сайин, сиқилардим, нафсониятим қўзғаб, ғазабдан титрардим.\n– Кечирасиз, аввало мен “палончини айтиб кел!” десангиз, “хўп бўлади” деб, думини ликкилатганча югуриб кетадиган югурдак лайчангиз эмасман. Кимсизки, ўзингиздан катта одамни сенлайсиз, менга ўзингизча топшириқлар берасиз? Ўзингиз қатори маҳкумаларга бундай беҳурматлик қилишга сизга ким ҳуқуқ берган? Авзойингизга қараганда, муассаса вакилига ўхшайсиз! – дедим унинг эгнидаги “бирка” тикилган қоп-қора халатга кўз қиримни ташларканман, – Рости, агар мана бу халатда бўлмаганингизда, қамоқхона ходимларидан бири деб ўйларди одам. Ёки маҳкумалар халатини шунчаки кийиб олганмисиз? Билишимча, маҳкума бошқа бир маҳкумага пўписа қилишга, уни сўроқка тутишга, буйруқ беришга ҳаққи йўқ, шундайми ёки адашдимми?\n– Мени сўроқ-савол қилишга сизнинг ҳам ҳаққингиз йўқ? – жавоб қилди бироз ҳовуридан тушган маҳкума.\n– Сизни ҳам менга буйруқ беришга хаққингиз йўқ. Отрядни активлари келгач, чақиртирарсиз. Мен анави ерда ўтириб тураман, – дедим-да, шартта ортга бурилиб кетдим.\nАйтишларича, менга дағдаға қилган бу маҳкума Земфира исмли киллер аёл экан. Буюртма бўйича одам ўлдириш билан шуғулланган экан. Зарби шунақанги кучли эканки, ўлжасининг жон ерини мўлжаллаб, битта тушурганининг ўзидаёқ одамнинг жони узиларкан. Ҳатто у умрига зомин бўлган марҳумнинг нимадан ўлганлигини аниқлаш ҳам жуда мушкул бўларкан. Тўққизинчи буюртмасини бажараётган пайтида қўлга олинган экан.\nСкамейкада қанча ўтирдим, билмайман, навбатчи маҳкума яна қошимда пайдо бўлди.\nУ мени “Режимный отдел”га чақираётганликларини айтди. Борсам, тўққизинчи отряднинг олти нафар активлари бўлим бошлиғи Шуҳрат Субановнинг хонасида эканлар.\nКиришим билан, Шуҳрат Абдурафиқович мени сўроққа тута бошлади: – Маҳкума Тожибоева, қаранг, жуда тез учрашдик-а, нима дейсиз?\n– Худодан беамр тикан кирмайди, дейишади-ку. Демак пешонага ёзилган эканки, шунақа тез учрашибмиз-да, – жавоб қилдим сафга тизилган қалдирғочлардек саф тортган маҳкумаларга бир-бир назар соларканман.\n– Тўғри айтасиз. Қани айтинг-чи, нима учун қамоқхона ички тартиб қоидасига зид бўлган нарсани сақладингиз ўзингизда? – сўради у ўнг қўлини иягига тираганча.\n– Тушунмадим сизни? – елкамни қисдим.\n– Нима учун қайчи сақладингиз ўзингизда деяпман сизга? – саволини такрорлади Шуҳрат Абдурафиқович.\n– Мен аёллар қамоқхонасига келтирилган пайтимда тинтув қилишган. Шу тинтувдан кейин деярли кунда-кунора тинтув қилиб туришди. Ҳаттоки бир кун ичида икки мартадан тинтув қилган кунлари ҳам бўлди. Кеча тушлик пайтида ўтказган тинтувлари пайтида ҳеч нима топа олмадилар.\nОрадан тўрт-беш соат ўтгандан кейинги ўтказилган тинтувда эса мени нарсаларим орасидан қайчи чиқиб турибди. Демак мен эмас, мени биринчи марта тинтув қилган ходимлар айбдор! Ўшалардан сўранг, – дедим сўзларимни чертиб-чертиб, – Эътибор беринг-а, кечки пайтда мендан қайчи чиқаяпти, нега унда тушлик вақтида ўтказилган тинтувда топишмаган қайчини? Нимага тушлик пайтида тинтув ўтказган ходимлар ўз вазифасига бунчалик совуққонлик билан қарашади? Аввал ўша ходимлардан сўраш керак, кейин мени саволга тутиш керак.\nДангал жавобимдан ғаши келганини яширмаган Субанов, нима қиларини билмай, тўққизинчи отряд фаолларига заҳрини соча кетди: – Мана шунақа отрядларингдаги маҳкуманинг аҳволи! Тарбияламагансизлар! Бунинг учун отрядни жазолаймиз! Уч сутка навбатчилик қиласанлар!\n– Нимага биз? – эътироз билдирди фаоллардан бири.\n– Нима учун улар? – норозилик билдирдим мен ҳам.\n– Нима учун, деганингиз нимаси? Нега бўларди, мана бу маҳкумадан топилган қайчи учун! – ўшқирди “Пуля” маҳкумаларга бирма-бир разм соларкан.\nМазкур вазиятдан шуни англаб етдимки, ҳали ўзим кириб улгурмаганим отряддаги маҳкумаларни менга қарши қилиб қўйишнинг жуда осон усулини қўллашмоқчи. Агар отряддагилар мен сабаб бўлиб, уч сутка навбатчиликда турадиган бўлишса, менга отдрядда умуман тинчлик бўлмайди, ҳаловат йўқолади.\nЖазо тариқасида берилган навбатчиликка сабабчи бўлган маҳкумани отряддагиларнинг кўрарга кўзи, отишга ўқи бўлмайди деб эшитганман. Демак, ҳали отрядга кириб улгурмасимданоқ у ердаги маҳкумаларни менга қарши қайрашмоқчи! Бу ҳолатнинг олдини олмасам бўлмайди!\n– Нега бу отряддагилар жазоланиши керак? – сўрадим “Пуля”дан такроран.\n– Нарсаларингиз орасидан таъқиқланган қайчи чиқди. Шунга. Билмасмидингиз, бир киши ҳамма учун, ҳамма бир киши учун! – жавоб қилди қўлларини елка кенглигида ёйиб Субанов.\n– Қайчини тўққизинчи отрядда бўлган пайтимда эмас, “психиатрик” бўлимдалик пайтимда “топишди”, – дедим охирги сўзга алоҳида урғу бериб, – Мен сизни тушунолмай қолдим. Нима учун буюмлари орасидан қайчи топилган маҳкумани, яъни ўзимни, ёки ўша қайчи чиққан жойдаги маҳкумаларни ҳам менга қўшиб жазоламасдан, айнан ҳали кириб улгурмаган отрядимдаги маҳкумаларни жазолашга аҳд қилдингиз? Қани бу ерда мантиқ?\nБундай нозик масалада сиздек зукко одамнинг адашиб қолиши мумкинми? Мумкин эмасгина эмас, кулгули бу. Қолаверса, қайчи менинг қаттиқ нонларим орасидан чиқдими, ёки назоратчининг енги орасидан тушдими, бу масалага аниқлик киритиш учун “психиатрик” бўлимда ётган маҳкумалардан сўрасангиз, уларнинг барчаси гувоҳлик беришлари мумкин.\n– Мана бу тушунтириш хатлари ҳақида гапираяпсизми? – Шуҳрат Абдурафиқович қўлидаги бир тутам қоғозларни силкитди, – Сизга айтаяпман, мана булар ҳақидами? Мана, аллақачон олиб бўлганман уларни. Сиз айтган маҳкумалар аллақачон қотган нон орасидан қайчи чиққанини кўрганларини ёзиб беришган.\n– Шуҳрат Абдурафиқович, – дедим унинг қўлидаги қоғозлардан кўзимни узмай, – Мен сиз сўраганингиздек ёзиб берган маҳкумаларни жуда яхши тушунаман. Чунки улар бу ерда шунақанги оғир вазиятга тушган эканларки, оқибатда икки дона сигарет, ёки бир бўлак қанд учун исталган нарсани қилишга қодир.\n– Нимага шаъма қилаяпсиз? – “ўқ узгандек” ўшқирди “Пуля”.\n– Мен Фарғонадаги тергов ҳибсхонасида эканлигимда шу қамоқхонада жазо муддатини ўтаётган маҳкумалар Бандаренко Марина билан Минзулина Зульфиялар атай менинг олдимга “командировка”га юборилгандилар. Менинг ҳисобимга яшаб, эвазига ўзимга қарши ишлаб, камига зонага қайтиб келишларида нарсаларимни ўмариб келишган. Шундан хулоса чиқариб айтяпман, – дедим.\n– Менга каранг! Бу гапингиз уларнинг қулоғига етгудек бўлса, ўзингизга ёмон бўлади-я, шуни биласизми? – бошини сарак-сарак қилди “режимник”, – Яхшиямки, Бандаренко озодликка чиқиб кетган. Агар шу ерда бўлганида борми, шу гапларингиз учун тилингизни суғуриб оларди.\n– Уларнинг қулоғига етишидан қўрққанимда айтиб ўтирмасдим бу гапларимни. Улар бундан бехабар деб ўйлайсизми? Ўша пайтнинг ўзидаёқ халқаро матбуотлар орқали бутун дунёга танилиб бўлган Бандаренко билан Минзулинангиз, – истеҳзоли жилмайдим, – Сиз Бандаренко озодликка чиққан деяпсиз-у, лекин маҳкумаларнинг фикрича, у яна хизмат сафарига кетган эмиш-ку! Агар менга ишонмасангиз, юринг, ҳозир бориб Минзулинани сумкасини тинтувдан ўтказамиз. Бир комплект идишим бор эди. Ўшанинг иккитаси ўзимда, иккитасини эса улар ўмариб кетишган, идишларимни унинг сумкасидан чиқишига ишончим комил. Ўғирлаганлар мендан.\n– Ничего себе! Буларни нега менга валдираяпсиз? – деди энсаси қотган “Пуля” бепарво, – Агар у қачондир нарсаларингизни шилиб кетган бўлса, мен айбдор эмасман. Бу валақлашингизни бугунги ишимизга, сиздан қайчи топилишига нима алоқаси бор?\n– Нега алоқаси бўлмас экан? Жуд-а-а, алоқаси бор-да!! – дедим унинг қўлларидаги бир тахлам тушунтириш хатларига ишора қилиб, – Сиз “психотделение”даги беморлар сенга қарши ёзиб беришди, дедингиз. Мен эса азбаройи очлигидан, маҳкумалар нафақат ўғирлик қилишга, ҳатто онасини ҳам сотишга тайёр эканлигини исботлаб бермоқчи бўлдим, холос.\nШу алфоздаги суҳбат бир соатдан ортиқ давом этди. Мен келтирган исбот ва далиллар қаршисида Шуҳрат Абдурафиқович нима деярини билмай, каловланиб қолди.\n“Режим” бошлиғи ўзини йўқотиб қўйганидан руҳланган отряд фаоллари ҳам назоратчилар томонидан уюштирилаётган фитналар, “нарушение” расмийлаштириш мақсадида ташлаб қўйилаётган нарсалар ҳақида айта бошладилар.\nМаҳкумаларнинг бири олиб, бири қўйиб қамоқхона ходимларининг ҳеч бир қуюшқонга сиғмайдиган ғайриқонуний қилмишларини ошкор гапиришлари “Пуля”нинг жаҳлини чиқарди.\n– Кўзимдан йўқолларинг баринг! Тожибоева бугундан эътиборан сиз “отрисаловка” рўйхатидасиз, – дея жазаваси тутганча, барчамизни хонасидан қувиб солди.\nТашқарига чиқишимиз билан, Шуҳрат Абдурафиқович билан бўлган суҳбатимизга гувоҳ бўлган Земфира олдимга келди-да, менга қилган қўполлиги учун кечирим сўради.\n– Қойил! Ҳа, биз қойил қолдик! – дейишди тўққизинчи отряд фаоллари чуғурлашиб, – Шуҳрат Абдурафиқович биринчи марта маҳкума билан унинг ҳурматини жойига қўйиб, одам ўрнида кўриб муомала қилди. Бизларнинг ҳеч қайсимиз билан бунақа оҳангда гаплашмаган. Ҳозир сиз билан ҳисоблашиб гаплашганига, тан бердик. Бизга сиздақа одам жуда керак! Қаранглар, навбатчиликка турасизлар деб талаб ҳам қилолмай қолди! Қойил қолиш керак!\n“ХИЗМАТ САФАРИ”ГА ЖЎНАТИЛГАН “ЛОХМАЧ”ЛАР\n– Мўътабар опа, сиз қўлга олинганингизда Минзулина Зуля билан Бандаренко Мариналар сизга қарши ишлашга боришганмиди “командировка”га? Отрядингиздагилар айтиб беришди Шуҳрат билан бўлган воқеани, – сўради Рустам учрашганимизда.\n– Ҳа, 2005 йилнинг 17 октябрь куни Фарғонадаги тергов ҳибсхонасига олиб ўтказилганимда, улар мен олиб кирилган камерада эди, – жавоб қилдим унга.\n– Улар сизга қарши ишлаш учун олиб кетилган экан-да, ўшанда. Тўғри, уларни октябрнинг ўрталарида олиб кетиб, бир ойдан кейин қайтариб олиб келишганди.\n– Ҳа, тўғри, – дедим Рустамнинг гапларини тасдиқлаб, – Айнан ўша пайтда улар мен билан бирга бўлишган.\n– Ишқилиб, уларга у-бу гапларни гапирмаганмисиз? – хавотирланиб сўради у.\n– Йўқ, гапирмаганман. Лекин Марина менга пичоқ ўқталиб, қўрқитмоқчи бўлганди. Кейин Зуля менга Маринани кучли фолбин деб таништирганди, – дедим ўша пайтларни хотирлаб, – Марина «Фолимда у кўриняпти, бу кўриняпти» деб роса гап олмоқчи бўлганди. Зонага қайтиб келишларида эса, менинг озиқ-овқатларим, идишларимни ўғирлаб келишган.\n– Бандаренко фолбин эканми? Фол кўрарканми? – ажабланди Рустам, – Қизиқ. У сизга қарши яхши ишлаган шекилли, келганидан кейин сроги қисқариб, озодликка чиқиб кетди. Минзулина Зулфия эса шу ерда. У 6-бригаданинг бригадири. Ҳозир ишда. Икки соатдан кейин ишдан қайтишади. Кечки “политинформатика” тугаганидан кейин, олдимга келинг. Зуляни чақириб, гаплашамиз. Қани, нималар қилишган экан.\n“Политинформатика” тугамасданоқ бизнинг отрядга Саида келди. “Тезда Рустамнинг олдига бораркансиз. У Зуляни ҳам чақиртириб қўйибди. Мўътабар опа, унинг олдига борганингизда, Зуляни қамоқхонада эканлигини тасодифан билган одамдек қилиб кўрсатаркансиз ўзингизни. Рустам шундай деб тайинлади” – дея хабар келтирди у.\nБироздан кейин Рустамнинг олдига бордим. У Зуля билан чой ичиб ўтирарди.\n– Э, холажоним, келинг. Чойга чақириш учун кимнидир юборсамми, деб тургандим ўзим ҳам, – дея қарши олди мени Рустам қучоқ очиб кўришаркан, ўзини гўё мени чақиртирмаган кишидек тутиб, – Танишинг, менинг энг ишонган шогирларимдан Зуля, – кейин қўли билан у томон ишора қилиб, кўрсатди.\n– Танишишимизнинг ҳожати йўқ, биз олдиндан таниймиз бир-биримизни, тўғрими Зуля? – дедим у билан кўришарканман.\n– Ие, қанақасига танийсизлар бир-бирларингизни? – сўради Рустам бу гапни эндигина эшитаётган одамдек.\n– Таниймиз-да, сўрамай қўя қолинг, – деди Зуля гапни бошқа ёққа бурмоқчи бўлиб.\n– Ҳибсга олинган пайтимда, Зуля билан Бандаренко Мариналар Фарғона тергов ҳибсхонасида мен билан бир ой ўтиришган. Лекин, у пайтда, нимагадир, гиёҳванд модда сотиб олиб кетаётиб, Марғилон темир йўл вокзалида қўлга олиндик, деб алдашганди. Кейин билдим, буларнинг қамоқхонадан менга қарши ишлаш учун юборилганликларини, – дедим Зулядан кўзимни узмай.\n– Ростданми, Зуля? – ёлғондакам ҳайратланиб хитоб қилди Рустам, – Биласанми, бу киши менинг холам бўладилар?! Мен ҳақимда сизларга айтмаганмидилар? Наҳот, менинг холамга қарши ишлаб келган бўлсанглар? – кейин қони қайнаган одамдек, кровати четини муштлади у.\n– Сиз ҳақингизда айтган эди, Рустам ака. Биз Мўътабар опага қарши ишлаш учун олиб кетилмаган эдик. Бизга Мўътабар опани қўриқлашимизни топширишган, холос. Ишонмасангиз, Маринадан сўранг дей десам, у аллақачон озодликка чиқиб кетган, – деди Зуля ёлғонни ямламай ютаркан.\n– Майли, у ҳозир озодликда. Лекин бир кун, албатта, қайтади-ку бу ерга, – деди Рустам Зуляга, кейин менга қарата гапирди. – Биласизми, холажон, Марина қамоқхонада туғилган. Маринани туққанида, онаси қамоқда бўлган. Малолеткалигидан Марина ҳам қамоқда. Чиқиб кетаверади, орадан ярим йил ўтиб-ўтмасдан, яна қайтпб келаверади. Келиб қолганида суриштирамиз, – атай томоғини маънодор қириб қўйди у.\nТашқарига чиққанимизда, Зуля: “Мўътабар опажон, ишонинг, биз ростдан ҳам сизни қўриқлаш учун олиб борилгандик у ерга. Чунки сизга бирор нарса бўлса, сочингизнинг бир толаси тўкилса, раҳбарларнинг калласи кетишини айтишганди бизга.\nҚамоқда кўп ўтирганимиз учун ҳам, биринчи марта қамалган одамнинг оғир вазиятга тушиб, довдираб қолиши, стресс ҳолатида ўзини-ўзини бирор нарса қилиб қўйиши мумкинлигини ҳисобга олиб, сизни қўриқлаш, сизга кўмак бериш учунгина бизни олиб боришганди у ерга” – дея менга қайта-қайта уқтира кетди.\nPowered by WordPress | Theme Designed by: signalboostersuk | Thanks to http://www.signalboostersuk.co.uk/, r43dsxlfrs and 3ds xl nintendo


Чорвачилик ва боғдорчилик тармоқларини ривожлантириш бўйича вазифалар белгиланди — Ўзбекистонда ва дунёда рўй бераётган энг сўнгги янгиликлар ва хабарлар, жамият, иқтисодиёт, маданият, спорт, технологияларга оид қизиқарли мақолалар.\nHome/ O`zbekiston/Чорвачилик ва боғдорчилик тармоқларини ривожлантириш бўйича вазифалар белгиланди\nМамлакатимиз қишлоқ хўжалиги соҳаси ривожида ушбу тармоқларнинг муҳим эканлиги инобатга олиниб, кейинги икки йилда Ветеринария ва чорвачиликни ривожлантириш давлат қўмитаси, “Ўзбекчорванасл”, Боғдорчилик ва иссиқхона хўжалигини ривожлантириш, Узумчиликни ривожлантириш агентликлари ташкил этилди.\nЙиғилишда чорвачилик тармоғида бажарилган ишлар ва келгусидаги режалар муҳокама этилди. 2019 йилда “Ҳар бир оила тадбиркор” дастури доирасида чорвачиликни ривожлантириш учун 1 триллион 603 миллиард сўм, паррандачиликка 332 миллиард сўм имтиёзли кредитлар ажратилди. Натижада майда шохли чорва сони 550 минг бошга, парранда сони 6 миллион 130 мингтага кўпайди.\nБоғдорчилик соҳасига доир масалалар ҳам кун тартибига қўйилди. Жорий йилнинг 9 ойида мева-сабзавот экспорти қарийб 1 миллиард долларга етди. Бўш ерлардан унумли фойдаланиш, талаб юқори бўлган экин навларини етиштириш натижасида келгусида ушбу кўрсаткични янада ошириш имконияти мавжудлиги қайд этилди.\nПрезидентимиз бу борада амалга оширилаётган ишлар ҳали талаб даражасида эмаслигини таъкидлади. Хусусан, Қибрай ва Тошкент туманларида мавжуд боғларнинг 912 гектари ёки 20 фоизи, токзорларнинг 164 гектари ёки 13 фоизи эски ва самарасизлиги аниқланган. Бундан ташқари, фойдаланилмаётган 1 400 гектар лалми, шунингдек ғалла экилаётган 4 040 гектар ерлар мавжуд. Ушбу туманларда қишлоқ хўжалиги маҳсулотларини қайта ишловчи 19 та корхона 50 фоиз қувватда ишламоқда.\nШу боис, мева-сабзавотга ихтисослашган барча 55 та туманда боғдорчилик соҳасида мутлақо янги тизим жорий қилинади. Унга кўра, хориж бозорларида ўз товар белгисига эга бўлган экспортчилар ҳамда қайта ишлаш корхоналари иштирокида ушбу туманларда кооперациялар ташкил этилади. Ҳар бир туманда экинларни жойлаштириш кооперациялар таклифи бўйича амалга оширилади, улар боғ ва токзорларга кўчатларни етказиб бериш, ҳосилдорликни ошириш юзасидан кўмаклашади. Шунингдек, боғдорчиликка ихтисослашган ҳар бир туманда агротехник тадбирларни тўғри амалга ошириш учун ўқув марказларини очиш вазифаси қўйилди.\nШўрчи туманига янги ҳоким тайинланди


Россия Фанлар академиясининг Олимлар уйида Ўзбекистон маданий меросига бағишланган Иккинчи Халқаро Конгресс иш бошлади / Ўзбекистон янгиликлари, энг сўнгги хабарлар\nМАДАНИЯТ 0 Шархлар 551 кўрилди\nБугун, 7 июнь куни Россиянинг Санкт-Петербург шаҳрида “Ўзбекистон маданий мероси – халқлар ва мамлакатлар ўртасида мулоқотга йўл” Иккинчи халқаро конгресси бошланди. Россия Фанлар академиясининг Максим Горький номидаги Олимлар уйида Конгресснинг очилиш маросими бўлиб ўтди.\nМазкур халқаро анжуман Ўзбекистон Республикаси Президентининг бой маданий меросимизни чуқур ўрганиш ва кенг тарғиб этишга қаратилган оқилона сиёсатидан келиб чиқиб, Ўзбекистон Электрон оммавий ахборот воситалари Миллий ассоциацияси, Маданият вазирлиги, бир қатор давлат, жамоат ва халқаро ташкилотлар ҳамкорлигида ўтказилмоқда.\nКуни кеча Санкт-Петербургдаги бир қатор музейлар ва маданий муассасаларда Ўзбекистон маданий меросига бағишланган кўргазмалар очилган эди. Анжуманда таъкидланганидек, бу кўргазмалар Россияда ўтадиган Футбол бўйича Жаҳон чемпионати кунларида ҳам ўз ишини давом эттиради ва минглаб хорижлик футбол мухлислари учун халқимиз маданияти билан яқиндан танишиш имконини беради.\nМаросимда Ўзбекистон Республикаси Маданият вазирининг ўринбосари Камола Оқилова, мамлакатимизнинг Россия Федерациясидаги Фавқулодда ва мухтор элчиси Баҳром Ашрафхонов, Вазирлар Маҳкамаси ҳузуридаги Ўзбекистонга оид хориждаги маданий бойликларни тадқиқ этиш маркази директори Роиқ Баҳодиров, ЮНЕСКОнинг Марказий Осиёдаги кластер бюроси раҳбари Криста Пиккат ва бошқалар Ўзбекистоннинг маданий меросини тадқиқ этиш борасида олиб борилаётган кенг қамровли ишлар хусусида тўхталиб ўтишди.\nБаҳром Ашрафхонов, Ўзбекистон Республикасининг Россия Федерациясидаги фавқулодда ва мухтор элчиси:\n— Ўзбекистон маданий меросининг нодир дурдоналарини бугунги кунда дунёнинг турли нуқталарида учратиш мумкин. Муҳтарам Президентимиз ташаббуслари билан халқимизнинг бой ва бетакрор маданиятини ўрганиш ва кенг тарғиб этишга жуда катта аҳамият қаратилмоқда. Бугун Санкт- Петербургда ўтаётган ушбу халқаро Конгресснинг мақсади ҳам ана шу эзгу мақсадга йўналтирилган ва унинг айнан Санкт-Петербургда ўтказилаётгани бежиз эмас. Чунки азалдан бу шаҳар Россиянинг маданий пойтахти ҳисобланади. Қолаверса, бу шаҳар дунё шарқшунослик илмининг ҳам марказлариддан биридир. Бугунги кунда шаҳар музейлари, кутубхоналари ва илмий муассасаларида Ўзбекистонга оид бўлган минглаб нодир экспонатлар, қўлёзмалар сақланмоқда. Уларнинг ҳали қанчаси ўрганилмаган, кенг жамоатчиликка маълум қилинмаган. Бугунги анжуман ана шу меросни янада кенгроқ тарғиб этиш, уни чуқурроқ англаш имконини беради. Бугунги анжуман доирасида, дунёнинг турли ҳудудларидан ташриф буюрган олимлар билан бўлган мулоқот асносида, бундай илмий анжуманларни доимий асоссда, дунёнинг турли мамлакатлари, турли шаҳарларида ўтказиш масаласи муҳокама қилинди. Ўйлайманки, ана шу эзгу ишга ҳар биримииз қўлдан келганча ҳисса қўшсак, маълум маънода ўз халқимиз, Ватанимиз, аждодларимиз хотираси олдидаги бурчимизни бажарган бўламиз.\nФрансиз Ричард, Лувр музейи ислом санъати департаменти экс-директори:\n— Мен францияликман. Бир неча йиллардан буён Лувр музейида ишлаб келаман. Ушбу тадбирга Франциянинг Лувр музейида сақланаётган Моворауннаҳр гиламчилик санъати намуналари ва Франция миллий кутубхонасидаги ўзбек маданиятига тегишли қўлёзмалар намунасидан иборат китоб-альбом билан иштирок этяпман. Бизнинг китоб-альбомдан жой олган коллекциялар асосан XV-XVI асрларга тегишли. Бу китоб – альбомнинг чоп этилиши ўзбекистонлик инсонлар учун ажойиб янгилик бўлади, деб ўйлайман. Келажакда нашр этиладиган альбомлар ҳақида гапирадиган бўлсак, уларнинг рассомчилик, бадиий тўқимачилик, хаттотлик санъатларига бағишланиши кўзда тутиляпти. Келажакдаги тадбирларда Франция нималар билан иштирок этади? деган савол туғилади, албатта. Мен ўйлайманки, Францияда турк, жумладан ўзбек маданиятига тегишли кўплаб ёдгорликлар мавжуд. Масалан, XVII асрга тегишли, Францияга Туркия орқали кириб борган бир қанча кўлёзмаларни мисол келтириш мумкин. Бу асарлар бир вақтлар Людовик XIV ҳукмронлиги даврида Истанбулнинг машҳур шахслари томонидан келтирилган. Улар орасида “Меърожнома”ни алоҳида таъкидлаб ўтган бўлардим. Бу китоб ўз вақтида нафақат Францияда, балки бутун Европада анча машҳур бўлган. Лекин аввало, бу тадқиқотларни давом эттириш катта маблағ ва эътибор талаб қилишини айтиб ўтган бўлардим. Умид қиламанки, бу борадаги тадқиқотлар ҳали узоқ давом этади.\nКонгресс кун давомида шўъбаларга бўлинган ҳолда ўз ишини давом эттирди.


Лукашенко қамоқдаги мухолифатчиларни афв этди\n11:51 / 24.08.2015\nБеларусь президенти Александр Лукашенко қамоққа олинган ва Ғарбда сиёсий маҳбуслар деб қаралаётган 6 нафар мухолифатчини озод қилди. Бу ҳақда президент матбуот хизмати хабар берди.\nОзод қилинганлар ичида 2010 йилда Лукашенкога президентлик сайловларида рақиблик қилган Николай Статкевич ҳам бор. Шу йилнинг 11 октябрь куни Лукашенко бешинчи бор президентликка сайланишни ният қилмоқда.\nЎнлаб тарафдорлари билан бирга оммавий тартибсизликлар уюштиришда айбланиб қамоққа олинган 59 ёшли Статкевич сиёсатдан кетмоқчи эмаслигини маълум қилди.\n“Мен илгари қилган ишимни давом эттираман, Беларусь озод бўлишига интиламан. Лекин яқин бир неча кун давомида мен эркин осмонга кўникишим керак”, - деди сиёсатчи шанба куни уни вокзалда кутиб олган тарафдорлари ва журналистларга.\nМухолиф ҳаракат фаолларининг катта қисми 2012 йилдаёқ афв этилганига қарамай, Ғарб энг охирги маҳбус озод қилинмагунига қадар Беларусь билан алоқаларни музлатиб қўйишини маълум қилган эди.\n“Менимча, диктатуранинг пул тугади, энди улар ўзларини демократ қилиб кўрсатади”, - қўшимча қилди Статкевич.


Пишлоқ ҳақида 8 та факт\nДобавлено: 11.10.2016, 10:46\nЭрталаб соат 9-10 да истеъмол қилинган пишлоқни фойдали хусусиятига кўра олтинга қиёслашади. Соат 10:00 дан то 12:00 гача ейилгани «кумуш», 12:00 дан 16:00 гача бўлган вақтда эса у «бронза» билан тақдирланади.\nУшбу маҳсулот таркибидаги оқсил моддаси гўштдагидан ҳам кўпроқ. Қолаверса, организмга осон сўрилиши билан ошқозонда оғирлик ҳосил қилмайди.\nОлимларнинг фикрича, пишлоқ таркибидаги бирикмалар йогурт ва сутга қараганда фойдалироқ бўлиб, тишларни кариесдан ҳимоя қилади.\nДиққатни талаб қилувчи касб эгалари, мактаб ўқувчилари, ҳомиладор ва эмизикли аёллар таомномасида пишлоқ бўлиши шарт.\nДиетологлар озишни истаганлар, сил, диабет, жигар ва ўт қопи касалликлари ҳамда камқонликка чалинганларга ҳам пишлоқ истеъмол қилишни тавсия этишади.\nПишлоқ музлаткичнинг қуйи қаватида сақланиши лозим. Мазкур маҳсулот намликни ёқтирмайди. Шу боис целофан пакетга ўраб қўйинг.\nЮмшоқ пишлоқ болалар учун фойдали саналади. Унинг таркибида ривожланаётган организм учун ғоят зарур бўлган кальций ва фтор моддасининг кунлик миқдори бор. Эрталаб бир бўлак нонга суртилган юмшоқ пишлоқ билан фарзандингиз организмини керакли микроэлементлар билан сийлайсиз.\nДунёдаги энг фойдали пишлоқ Химолайда тайёрланади. Қўтос сутидан тайёрланган пишлоқ таркибида кўп миқдорда фолий кислотаси бўлиб, мазкур модда юрак қон-томирларини мустаҳкамлаб, саратондан ҳимоялайди.


Ўзбекистон Республикаси Президенти Шавкат Мирзиёев 13 июль куни Жаҳон банкининг Европа ва Марказий Осиё давлатлари бўйича вице-президенти Сирил Мюллер бошчилигидаги делегацияни қабул қилди\n"ЁШ ОИЛАЛАР ВА ҚИЗЛАР" РЕСПУБЛИКА ФОРУМИ ФАРҒОНАДА\nФарғона вилоятида "Фидойинг бўлгаймиз сени, Ўзбекистон!" шиори остида 7-11 август кунлари ўтказилиши режалаштирилган ёш оилалар ва қизлар республика форумининг дастлабкиси кўтаринки руҳда давом этмоқда.\nУнда ёш оилалар вакилалари, 16 дан 30 ёшгача бўлган ижтимоий ташаббускор ҳамда уюшмаган қизлар вилоят хотин-қизлар қўмитаси, сиёсий партиялар ташкилотчилигида фаол аёллар билан очиқ мулоқотда бўлишлари режалаштирилган.\nҲафталик давомида "Мен ҳам етакчи бўламан", "Таълим ва фан", "Ким нимага қодир?", "Соғлом турмуш тарзи" каби матбуот анжумани, бир қатор учрашувлар, илмий-амалий конференция, маҳорат дарслари ҳамда акциялар ўтказилади.\n– Жамиятимизнинг сиёсий жараёнларида фаол бўлган аёлларга жуда ҳавас қиламан, – дейди "Мен ҳам етакчи бўламан" мулоқоти иштирокчиси, Андижон политехника коллежи талабаси Муқаддам Қодирова. – Учрашув давомида ўзимни қизиқтирган бир қатор саволларга жавоблар олдим. Ҳуқуқий маданиятнинг юқорилиги бу борада дастлабки одим эканини англаб етдим. Албатта, олган кўникмаларимни менинг қишлоғим — Бўстонга бориб, тенгдошларимга тушунтириб бераман.\nТаъкидлаш лозимки, юксак маънавиятли, мустақил фикрлайдиган, кенг дунёқарашга эга қизларни қўллаб-қувватлашда мазкур форумнинг ўрни катта. Айниқса, уюшмаган ёшларни ижтимоий ҳаётга жалб этиш, бандлигини таъминлаш бугунги куннинг долзарб вазифаларидан.


09:47 / 10.08.2017 | T M M | 4239\nعَنْ عُمَرَ رَضِي اللهُ عَنْهُ عَنِ النَّبِيِّ صَلَّى اللهُ عَلَيْهِ وَسَلَّمَ قَالَ: إِنَّمَا اْلأَعْمَالُ بِالنِّيَّاتِ وَإِنَّماَ لِكُلِّ امْرِئٍ مَا نَوَى فَمَنْ كَانَتْ هِجْرَتُهُ إِلَى اللهِ وَرَسُولِهِ فَهِجْرَتُهُ إِلَى اللهِ وَرَسُولِهِ وَمَنْ كَانَتْ هِجْرَتُهُ لِدُنْيَا يُصِيبُهَا أَوِ امْرَأَةٍ يَنْكِحُهَا فَهِجْرَتُهُ إِلَى مَا هَاجَرَ إِلَيْهِ. رَوَاهُ الْخَمْسَةُ\nУмар розияллоҳу анҳудан ривоят қилинади: “Пайғамбар соллаллоҳу алайҳи васаллам: “Албатта, амаллар ниятга боғлиқдир. Албатта, ҳар бир кишининг ният қилган нарсаси бўлади. Бас, кимнинг ҳижрати Аллоҳ ва Унинг Расули учун бўлса, унинг ҳижрати Аллоҳга ва Унинг Расулига бўлади. Кимнинг ҳижрати дунё учун бўлса, унга эришади. Ёки аёл учун бўлса, уни никоҳлаб олади. Бас, унинг ҳижрати нима учун қилинган бўлса, ўшанга бўлади», дедилар”. Бешовлари ривоят қилишган. Баъзилар бу каби ҳадисларни нотўғри талқин қилиб, ният билан ёмон ишлар хайрли амалларга, гуноҳлар эса, савобга айланади дейдилар. Бу гап мутлоқ нотўғридир. Гуноҳ иш ҳар қандай ҳолатда ҳам гуноҳ ҳисобланади. Нечоғлик гуноҳ ишни яхши ният билан қилинмасин, барибир у гуноҳлигича қолади. Масалан, бир киши садақа қилиб юбориш ниятида бировнинг уйига ўғирликка кирди ва ўғирланган нарсаларни садақа қилиб юборди. Қилинган ният билан ўғриликнинг гуноҳи афв бўлмайди. Расулуллоҳ соллаллоҳу алайҳи васалламнинг юқорида келган иршодларини қуйидаги тарзда тушуниш лозим: 1. Қилган яхши ишга тўғри ният билан савоб олинади, яъни Аллоҳни рози қилиш ниятида ўқилган намозга савоб олинади. Агар инсонларни кўзи учун намоз ўқилса, савоб ўрнига гуноҳ бўлади; 2. Ният билан қилинган яхши ишга ажр олиш мубоҳ амалларда ўз исботини топади. Чунки, мубоҳ ва жоиз ишларга на савоб ва на гуноҳ бўлади. Лекин, мубоҳ амаллар яхши ният билан савобли, ажрли ибодатга айланади ва ният билан қилинган ишга ажр берилади. Масалан, овқатланиш мубоҳ амаллардандир. Агар бирор киши: “Овқат воситасида танмда Аллоҳ таоло буюрган амалларни қилишга куч пайдо бўлади” деган ниятда овқатланса, еган овқати ҳам савобга айланади ёки бир киши: “Аллоҳ таоло мени зиммамга нафсимни ҳаққини юклаган. Мен уни адо қилишим лозим” деган ният ила овқатланса ёки “Овқатлангандан кейин танам яйрайди ва қалбим билан Аллоҳ таолога ҳамд айтаман” деган ният ила овқатланса, бас еган овқатига савоб берилади. Билинки, бирор мубоҳ иш йўқ-ки, яхши ният билан ибодатга айланиб, уни қилган кишига савоб ололмаса! Ҳа, албатта барча яхши ният ила қилинган мубоҳ ишлар ибодатга айланиб, уни қилган кишига савоб берилади. Масалан, кундалик қиладиган барча мубоҳ ишларимиз яхши ният билан ибодатга айланиб, уларга савоб берилади. Уларнинг баъзиси билан қуйида танишиб чиқамиз: 1. Кундалик ишлар хоҳ у тижорат бўлсин, хоҳ давлат иши бўлсин, хоҳ деҳқончилик, агар инсон у ишларга: “Аллоҳ таоло нафсимни ва бола-чақаларимни ҳақларини адо этишни мени зиммамга юклаган” деган ният ила киришса, зиммасига юкланган ҳақларни адо этиш билан бир қаторда қилган ишлари ибодатга айланиб, уларга савоб берилади. Агар у киши: “Қилган меҳнатидан чиққан фойдани ўз аҳлимга сарф қилиб, ошаганини бошқа муҳтожларга ва бошқа хайрли ишларга харж қиламан” деган ният билан ишга отланса, қилган нияти туфайли зиёда савобга эга бўлади; 2. Бир киши халққа хизмат қилиш нияти ила илм олса, масалан, халққа динни етказиш мақсадида диний илмни олса ёки доктор бўлиб, касалларга хизмат қилиш мақсадида тиббиёт соҳасини ўрганса ёки давлатга, халққа хизмат қилиш мақсадида машинасозлик соҳасини ўрганса ёки инсонлар ҳожатини чиқариш ниятида бирор бир ҳунар ўрганса, иншаа Аллоҳ қанча вақт уларни ўрганишга сарф қилса, қилган хайрли нияти сабабли ўшанча вақт унга савоб ёзилиб туради; 3. Бир киши бир касбни танлади. Шунда буни фикр қилди-ки, ризқ Аллоҳ таолонинг зиммасида, қандай бўлмасин у ўз эгасига етади. Ризқни қўлга киритишни жуда кўп йўллари бор. Лекин, мен фалон йўлни танладим ва унинг воситасида Аллоҳ таолонинг махлуқларига хизмат қиламан деб ният қилса, ўша танлаган касби ажру-савобга сабаб бўлади. Масалан, бир киши табиб бўлиб: “Ризқни жуда кўп йўллари бор. Мен бу танлаган касбим билан касалликдан тинкаси қуриган инсонларга ёрдам бераман” деб ният қилса, гарчи беморлар томонидан табибга мукофот ёки ҳақ берилса ҳам, табиб қилган ниятига ин шаа Аллоҳ ажр олади. Шундай ниятли инсон баъзан ҳеч қандай эвазсиз муолажа қилса ва баъзан катта ҳақ эвазига даволайди ва у қилган ниятига савоб олаверади (13 бет); 4. Бир киши кийим-кечак сотишни хоҳлаб: “Ҳар бир кишига шаръан кийим кийиши вожиб. Кўп хунарлар ичидан кийим-кечак сотиш тижоратини инсонлар зиммасидаги вожиб амални адо этишга кўмаклашиш учун танладим” деган ният билан ишга киришса, ин шаа Аллоҳ бу хунарга ажр олади; 5. Бир киши расмий ишда ишлайди. У ўз ишига: “Ушбу вазифам орқали инсонларни ҳожатларини чиқараман” деган ниятда киришса, ин шаа Аллоҳ ниятига савоб бўлади. Билинки, бирор касб-хунар йўқки, яхши ният қилиб бўлмаса, яъни барча касбни бошлашда яхши ният қилиш мумкин; 6. Бир киши чиройли кийимни: “Аллоҳ таоло менга бу неъматни ато этди. Унга қаровчилар ҳурсанд бўладилар” деган ниятда кийса, ниятига ажр олади. Лекин, кийимимга қараб ким эканимни билиб оладилар ёки инсонларга кўз-кўз қиламан деган ниятда кийса, ин шаа Аллоҳ ажрдан бебаҳра қолади; 7. Киши: “Набий соллаллоҳу алайҳи васалламнинг суннати болаларни суйишлик” деган ниятда фарзандларини эркаласа, ин шаа Аллоҳ ниятига савоб олади; 8. Киши уй ишларини: “Набий соллаллоҳу алайҳи васаллам уйларига қачон келсалар уйдагиларни уй ишларига кўмаклашар эдилар” деган ниятда қилса, ин шаа Аллоҳ ниятига ажр олади; 9. Аёл: “Яхши муомала қилиш Набий соллаллоҳу алайҳи васалламнинг суннати ва У зот муомалани яхши қилишга амр қилганлар” деган ниятда яхши болалари билан муомала қилса, ин шаа Аллоҳ ниятига ажр олади; 10. Бир киши: “Меҳмонларга икром кўрсатиш суннат ва қолаверса мўминнинг ҳаққи” деган ниятда меҳмонларни очиқ чеҳра билан кутиб олса, ин шаа Аллоҳ қилган ниятига ажр олади; 11. Бир киши уйига: “Инсонлар ёки ҳайвонларга фойда бўлади ва қолаверса, қаровчиларни кўзини қувонтиради” деган ниятда кўчат ўтқазса, ин шаа Аллоҳ ниятига ажр олади; 12. Бир киши ёзувини: “Ўқувчиларга енгил бўлади” деган ниятда чиройли қилса, ин шаа Аллоҳ ниятига ажр олади. 13. Аёл эрини мамнун қилиш ниятида уй ичида рухсат берилган зеб-зийнатлар билан зийнатланса, эр эса аёлим хурсанд ва мамнун бўлади деб покиза бўлса, иншаа Аллоҳ қилган ниятларига ажр оладилар; 14. Бир киши: “Зиммадаги фарзларни адо этишга куч-қувват пайдо қилади” деган ниятда рухсат берилган ўйин-кулгини қилса, иншаа Аллоҳ ниятга ажр олинади; 15. Бир киши: “Намоз вақтларини билиш, вақтни қадрига етиб, яхши ишларга уни сарфлаш мақсадида” қўлига соат тақса, ин шаа Аллоҳ қилган ниятига савоб бўлади. Имом Ғаззолий ўзларининг “Иҳёул улум” китобларида ният тўғрисида қуйидаги ўринли иборани келтирганлар: “Инсон ҳаётида бирор мубоҳ амал йўқ-ки, ният билан савобли ишга айланмаса!! Эр-хотин ўзаро бир-бирлари билан: “Бири иккинчисини ҳақини адо этиш ёки иффатни сақлаш” ниятида яқинлик қилсалар, қилган ишларига савоб оладилар”. Валлоҳу аълам!\nТаомни туз билан бошлаш


Ўзбекистон ва Қирғизистон 200 миллион долларлик шартномалар имзолади\n14:28 / 06.10.2017\nТошкентда бўлиб ўтган бизнес-форум доирасида Ўзбекистон ва Қирғизистон ўртасида қиймати 200 миллион долларлик шартномалар имзоланди. Бу ҳақда Ўзбекистон Республикаси президенти 5 октябрь куни хабар берди.\nЎзбекистон раҳбари Қирғизистон президенти Алмазбек Атамбоев билан музокаралар чоғида фақатгина олти ой ичида Қирғизистон ва Ўзбекистон ўртасидаги товар айирбошлаш ҳажми 10 баробарга ўсганини таъкидлади.\n"Агар мавжуд тўсиқларни бартараф этсак, бу икки томонлама муносабатларимиз ва икки томонлама ҳамкорликка яна бир туртки беради", - деди Шавкат Мирзиёев.\nЎзбекистон раҳбари қирғиз-ўзбек бизнес-форуми доирасида 200 миллион долларлик шартномалар имзолаганини айтди. "Менимча, бу фақат бошланиши", - деди Ўзбекистон президенти.\nАтамбоев қачон катта сиёсатга қайтади?\nЖээнбеков Тожикистонга ташриф буюради\nҚирғизистонда парламентнинг 5 депутатига нисбатан жиноий иш қўзғатилди\nҚирғизистон ҳукумати Huawei билан “Ақлли шаҳар” келишувини имзолади


Касодга учраган Зеромаксдан 100дан ошиқ ширкат қарзларини қайтариб ола биладими? - BBC News O'zbek\nКасодга учраган Зеромаксдан 100дан ошиқ ширкат қарзларини қайтариб ола биладими?\nImage caption Алишер Таксанов ўзбекистонлик собиқ дипломат ва иқтисодчи\nБу ҳафта Швейцарияда ўтган май ойида касодга учрагани эълон қилинган Зеромакс ўзбек-швейцар ширкатининг кредиторлари илк йиғинларини ўтказганлар.\nЗеромакс билан келишувларга қўшилиб иш олиб борган 100дан ошиқ халқаро ширкатлар энди 5 миллиард доллар миқдоридаги пулни қайтариб беришни талаб қилишмоқда.\nУлар орасида Тошкентдаги "Форумлар саройи" қурилишига жалб этилган олмон ширкати, украин миллиардери ва "Газпром Германия" каби ширкатлар бор.\nЎзбекистон иқтисодида чексиз имкониятлардан баҳраманд бўлиб келган Зеромакс ўзбек президентининг тўнғич қизи Гулнора Каримовага алоқадорлиги айтиб келинган.\nБи-би-си Швейцарияда яшовчи иқтисодий таҳлилчи Алишер Таксановдан аввало ғарблик кредиторларнинг Зеромаксдан пул ундириб олиши қанчалар имконли экани ҳақида сўради.\nТаксанов: Мен бунинг имконлари минимал деб ўйлайман, чунки Зеромакс бошиданоқ фирибгарлик ширкати сифатида барпо этилди. Яъни у яширин усуллар билан капитални хорижга олиб чиқишга ихтисослашган идора эди. Ундан бирон нарсани ундириб олиш имкониятлари деярли нолга тенг. Балки ўзбек ҳукумати энг кўп жанжалга сабаб бўлаётган қарзларни тўлаш мажбуриятини ўз бўйнига олар, лекин 5 миллиард долларни қайтариш бу имконсиз. Немислар ҳам, бошқа кредиторлар ҳам, бу ширкатга қарз беришаётганларида билишарди Зеромакс қандай ташкилот эканини ва ўйин қойидаларини. Ундан ташқари, бу кредиторлар шарқона бир қоидани англаб етгандилар, у ҳам бўлса шартномага ким имзо чеккани муҳим эмас, балки унинг ортида ким тургани муҳимроқ. Улар Зеромакс аслида Ислом Каримов оиласининг ширкати экани билишарди ва бундан фойда кўришга интилганлар. Айниқса немислар прагматик халқ, улар кимдан қандай фойда кўришни билишади. Лекин, афсуски Зеромакс ўзига керагини ундирдию, ғойиб бўлди, ва ундан энди ҳеч нима қайтариб олиб бўлмайди. Бу шарқона айёрлик ва шарқона шафқатсизлик дегани.\nБи-би-си: Демак, сиз Зеромакс тузилганидаёқ унинг касодга учраши аввалдан режаланган деб ўйлайсиз, шундайми?\nТаксанов: Албатта, албатта. Тасаввур қилинг, 20 минг швейцар франк низом жамғармасига эга ва аввал ҳеч қачон ҳеч қайси мамлакатнинг иқтисодида ўзини кўрсатмаган бир ширкат тўсатдан Ўзбекистондаги барча нефт ва газ соҳасидаги назорат пакетларига эга бўлди. Нефт ва газдан ташқари, олтин ва қурувчилик соҳасидаги шартномаларни қўшинг. Бу ширкат ўзбек иқтисодининг деярли ярмига эгалик қила бошлади. Уни бир жуфтлик тузган дейилди, лекин агар уларнинг ортида реал шахслар турмаганида, бунинг имкони бўлмасди. Реал шахслар эса бу Каримов ва унинг оиласи.\nБи-би-си: Лекин, бу даъво, холос, бу ҳеч қаерда исботланмаган. Сиз нимага асосланиб қилаяпсиз бу даъвони?\nЎзбекистонда ишламоқчи бўлган хорижий ширкатлар бошиданоқ коррупцион келишувлар ҳақида жуда яхши билишади. Зеромакс билан ишлаган ташкилотлар ҳам бундан огоҳ эдилар. Афсуски, уларнинг оғзи куйиб қолди ва энди кўп нарса талаб қила олишмайди.\nТаксанов: Ўйлаб кўринг, яширин схема тузилганда, ипнинг учи буткул яшириб қўйилади, яъни ҳеч ким ҳеч нарсани исботлай олмаслиги учун. Шунинг учун буни билвосита исботлаш мумкин - яъни қандай қилиб нефт ва газга сармоя киритадиган ширкат тўсатдан Тошкентдаги "Форумлар Саройи"нинг қурилишини ўз қўлига олди? Зеромакс газ қазиб чиқариш ва телекоммуникация кабелларини ётқизишга ихтисослашган дейилган бўлса, қандай қилиб у бирданига фуқаролик иншоотларини қура бошлади? Бу лойиҳанинг бюджети ҳам ноаниқ эди, энди эса у 1 миллиард доллар бўлгани қалқиб чиқмоқда. Бу бино кимга ва нимага керак эди? Унинг рентабеллиги йўқ. Масалан, ёдгорликлар қурилганда, давлат унинг рентабиллиги йўқлигини билади ва бу борадаги мажбуриятларни ўз бўйнига олади. Бюджети 100 миллион доллардан ошадиган бинолар омма орасида муҳокама этилиши керак. У ўзи халққа керакми, йўқми...\nБи-би-си: Нимага уни қуришди деб ўйлайсиз?\nТаксанов: Бу пул ювиш учун қурилган. Катта миқдорда пул киритилган, Зеромакс Ғарб қурувчилари ва сармояларни жалб қилган, тинчгина ўз каналлари орқали ҳаммасини қонунийлаштирган ва пулнинг барчаси офшор ҳудудлардаги ва Ғарб банкларидаги ҳисобларга қўйилган. Ҳозир аудит ўтказиш жуда қийин бўлади, чунки асосий ҳужжатлар, яъни пуллар қаерга ва қандай сарфлангани борасидаги ҳисоб-китоб Ўзбекистонда сақланади. Масъул шахс деб кўрилган Миродил Жалолов ғойиб бўлган. Балки уни қамоққа олишгандир. Зеромакс эгаси сифатида унга даъволар қилинганда, Ўзбекистон оддийгина қилиб, "кечирасиз, у иқтисодий жиноят содир этди, 20 йилга қамалган. 20 йилдан сўнг даъволарингизни кўриб чиқамиз," дейиши мумкин. 20 йилдан кейин эса, Насриддин Афанди айтганидек, ё эшак ўлади ё подшоҳ...\nБи-би-си: Баъзи таҳлилчилар Зеромакс касодга учраши билан ва унга қарши кредиторлар маҳкамага шикоят қилиши билан Ўзбекистоннинг халқаро бозордаги имиджига шикаст етди дейишаяпти. Лекин бу имидж авввал ҳам яхши бўлмаган, шундай эмасми? Сармоядорлар кўп марта қопқонга тушганлар. Бироқ, шунга қарамай улар келишда давом этишаяпти ва ўзбек қонунларига биноан ўйнашаяпти. Буёғига ҳам бу давом этса керак?\nТаксанов: Ўзбекистоннинг имиджи аввалданоқ маълум. Барча халқаро ташкилотлар рейтингида Ўзбекистон энг охирги ўринларни эгаллаб келади. У ерда ҳукуматнинг ёки сармоядорларнинг фаолиятини кузатувчи Халқаро Валюта Жамғармасининг ваколатхонаси йўқ. Жаҳон банки лойиҳалари чекланган. Оврўпо Тараққиёт ва Тикланиш Банки ҳам шундай аҳволда. Яъни халқаро ҳамжамият Ўзбекистон сармоя учун яхши жой эмаслигини билади. У ерда ишламоқчи бўлган хорижий ширкатлар эса бошиданоқ коррупцион келишувлар ҳақида жуда яхши билишади. Зеромакс билан ишлаган ташкилотлар ҳам бундан огоҳ эдилар. Афсуски, уларнинг оғзи куйиб қолди ва энди кўп нарса талаб қила олишмайди, чунки бошидан шу яширин коррупцион схемага ўзлари қўшилганлар.


Бахтиёр Ашурматов: "Таркиб бўйича мени хавотирга солаётган жиҳат..." / CHAMPIONAT.asia\n01:20Остон Ўрунов "Спартак"га қарши ўйинни ўтказиб юборади 0 01:00Дилшод Раҳматов: "Эртанги ўйинга юз эмас, икки юз фоиз тайёрмиз деб айта оламан" 1 00:41Ла Лига. "Кадис" - "Барселона". Асосий таркиблар аниқ 2 00:25А Серия. "Наполи" "Сампдория"га тўртта гол урди. "Торино" ва "Лацио"да эса дуранг 0 00:05Ҳусниддин Нишонов: "Биз Эрон термасини анчадан бери кутяпмиз" 7 23:45Саудия Арабистони чемпионати. "Ал Насср" ғалабага эришди. Машарипов ўйинда тўлиқ ҳаракат қилди 4 23:27Роналдо Суперлига ҳақида: "Ёмон фикр эмас. Шунчаки, буни тўғри тушунтира олишмади" 3 23:07А Серия. "Рома" - "Удинезе". Асосий тарбиклар маълум 20 22:49Жиру "Специя"га қарши ўйинда майдонга тушиши мумкин 1 22:30Лапорта: "Куманнинг келажаги бугунги натижага боғлиқ эмас" 12 22:11Футзал. ЖЧ-2021. Қозоғистон ва Аргентина рақибларини тор-мор этиб, чорак финалга чиқди 27 21:57"Барселона" туркиялик вундеркинд трансферини эълон қилди 5 21:40Анчелоттининг айтишича, "Реал"нинг келажаги порлоқ 25 21:23Кроос умумий гуруҳ машғулотларига қайтди 10 21:05"Рома" ўз стадионида вакцинация марказини очди 0\nБахтиёр Ашурматов: "Таркиб бўйича мени хавотирга солаётган жиҳат..."\n02 апр 19:33\nСуперлиганинг тўртинчи туридан ўрин олган "Қўқон-1912" – "Бунёдкор" (0:0) учрашувидан сўнг мезбонлар бош мураббийи Бахтиёр Ашурматов ўз фикрлари билан ўртоқлашди.\n- Ростини айтсам, 2 та вазият бизни жуда ранжитди, қайсидир маънода эса қувонтирди. Энг ёқмаган ҳолат мухлислар биздан ғалаба кутганлакларига қарамасдан, гол уролмадик ва дуранг ўйнадик. Биринчи вазият – мухлисларимиз гол кўришмади, иккинчиси – биз қимматли очколарни йўқотдик. Хурсанд қилган томони, "Бунёдкор"дек жамоа дурангдан ғалаба қозонгандек хурсанд бўлиши бўлди. Жамоа қандайдир вақт чўзишга уринди. Майдонимизда ўйнаган рақиб жамоа қийналяпти, бу озгина бўлса-да, бизни хурсанд қиляпти. Йигитлар тинимсиз меҳнат қилишяпти. Ўйлайманки, натижа албатта, келади. Борларини бериб ўйнаётган футболчиларимизга раҳмат айтаман. Худо хоҳласа, мухлислар кутган ғалабани қўлга киритамиз.\n- Суҳроб Бердиев қачон сафга қайтади?\n- Афсуски, Суҳроб Бердиевнинг тикланиш муддати биз кутгандан кўра чўзилиб кетди. У ҳали машғулотларга ҳам қўшилгани йўқ. Якка машғулотларга киришганди, аммо оёғида оғриқ сезилди. Ўйлашимча, Бердиев тахминан 1 ойдан кейин сафга қайтади.\n- Бугун захирадан тушган иккита ҳужумчи (Сидоров ва Хожимирзаев)нинг ўйинидан қониқдингизми? Улар сиз кутган ўйинни кўрсатдими?\n- Бугунги ўйинда захирадан туширилган ўйинчилар жамоа ўйинини кучайтиришди. Захирага олинган ўйинчилар ҳам яхши ўйнашди. Масалан, Норбековдан ҳаммамиз кўп нарса кутяпмиз. У ҳали формага кириб олса, жамоамизга катта фойда келтиради. Умуман олганда, захирадан тушганлар ўзларидан ёмон таассурот қолдиришмади.\n- Жамоада учинчи йил ишлаяпсиз, бу вақт ичида жамоа меҳмонда ҳам ишончли ўйнаб, медаллар учун курашадиган ҳолатга келадими?\n- Жамоамизнинг ўтган йилги ва бу йилги ўйинлари орқали айтиш мумкинки, жамоамиз бунга муносиб эканлигини кўрсатяпти. Биз ҳар битта ўйинда ғалаба учун ўйнаяпмиз. Футболда омад муҳим роль ўйнайди. Ўйлайманки, омад келса, жамоа юқори ўринлар учун курашишга тайёр. Таркиб бўйича мени хавотирга солаётган жиҳат – жамоамизга "диспетчер" ўйинчи етишмаяпти. Мисол учун, бугун Бамбани асосий таркибда майдонга туширдик, лекин унинг ўйини қовушмаган паллада худди шу типдаги ўйинчи захирамизда йўқ. Тўп назорати бўйича озгина қийинчиликка дуч келяпмиз. Биринчи даврада ўзимизга керакли очколарни тўплаб олсак, иккинчи даврада селекция ишларини амалга оширамиз.\nДилшод Раҳматов: "Эртанги ўйинга юз эмас, икки юз фоиз тайёрмиз деб айта оламан" 1\nҲусниддин Нишонов: "Биз Эрон термасини анчадан бери кутяпмиз" 7\nФутзал. ЖЧ-2021. Қозоғистон ва Аргентина рақибларини тор-мор этиб, чорак финалга чиқди 29\nФутзал. ЖЧ-2021. Россия ва Марокаш чорак финалда! 9


Ғусл вожиб бўлган ҳолатда тирноқ ва тукларни олиб бўлмайди, деб эшитдим. Шу тўғрими? - HIDOYAT.UZ\nАсосий саҳифа FAQ Ғусл вожиб бўлган ҳолатда тирноқ ва тукларни олиб бўлмайди, деб эшитдим. Шу тўғрими?\nЧоп этилди Fevral 19, 2019 Ғусл вожиб бўлган ҳолатда тирноқ ва тукларни олиб бўлмайди, деб эшитдим. Шу тўғрими?da fikr bildirishni o'chirish


Ўшда президент Жээнбековнинг тарафдорлари митинг ўтказишди\n21 май 2022, Тошкент вақти: 10:30\nЎшдаги митингдан лавҳа, 2020 йил 8 октябри.\nҚирғизистоннинг Ўш шаҳрида 8 октябрь куни 500 чоғли киши иштирокида президент Сўўрўнбай Жээнбековни қўллаш митинги ўтказилди.\nОзодликнинг қирғиз хизмати хабарига кўра, митингчилар Сўўрўнбай Жээнбековнинг легитим президент эканини айтишиб, қирғизистонликларни қонунга риоя қилишга, тинчликни сақлашга ва сабрли бўлишга чақиришган. Улар миллий ва ҳудудий ихтилофларга ҳам йўл берилмаслигини ҳам таъкидлаганлар.\nШу мазмундаги акция бугун Ўш вилоятининг Қорасув шаҳрида ҳам ўтказилган. У ерда маҳаллий аҳоли вакиллари, давлат хизматчилари тинчлик-осойишталикни сақлашни талаб қилишиб, юришга чиқишган.\nАйни пайтда Қорасув тумани ҳокими вазифасини Қапарбек Абдиев бажармоқда. Аввалги ҳоким Тилек Матраимов Ўзбекистон ҳудудида қўлга олингани ҳақида Озодлик аввалроқ хабар қилган эди.


Ўзбекистоннинг яшаш учун қиммат давлатлар қаторидаги ўрни маълум бўлди | Azon.uz - Ахборот-таҳлилий портал\n2063 19:00 24.01.2022\nNumbeo томонидан эълон қилинган индексда Бермуд ороллари, Швейцария ва Норвегия яшаш нархи бўйича етакчи ўринларни эгаллаган. Унга кўра, Бермуд оролларидаги ижара индекси 146,06 га, Швейцарияда 123,35 га, Норвегияда эса 100,90 га тенг. Қўшни мамлакатлардан Қозоғистон мазкур индексда 129-ўринда, Афғонистон эса 138-ўринда қайд этилган.\nҚозоғистоннинг Олмаота ва Тошкент шаҳарларидаги нархларни таққослаганда, пойтахтимизда жойлашган ресторанлар ва фаст-фудлардаги таомлар 13-29 фоизга арзонроқ, Coca-cola ва Pepsi эса 22 фоизга қимматроқ.\nШунингдек, ижаралар рейтингида биринчи учликдан Бермуд ороллари, Гонконг ва Сингапур жойлашган. Энг арзон ижара жойлари эса Непаль, Покистон ва Афғонистонда жойлашган.\nМаълумот учун: ушбу индекс АҚШнинг Нью-Йорк шаҳрига нисбатан ҳисобланган. Яъни қайсидир мамлакатнинг кўрсаткичи 120 бўлса, бу Нью-Йоркдан 20% кўп, агар кўрсаткич 70 га тенг бўлса, Нью-Йоркдан 30% кам эканлигини билдиради.\nЎзбекистон Махсус Швейцария Норвегия Афғонистон Қозоғистон


“Яхшилик учун яшаш” акцияси\nМуродхон Собиров номли мактабда кўп йиллардан буён ҳизмат кўрсатиб келаётган “Никс” клуби яна бир ажойиб акцияни эълон қилди. Акция баҳор фаслининг кириб келишлиги муносабати билан уюштирилган бўлиб, унинг асл мақсади, қарияларга, ёрдамга муҳтож бўлган хонадонларга, ёлғизликда кун кечираётган инсонларга холис кўмак кўрсатиш, маҳалла-кўйларни тартибга солиш, шунингдек атроф-муҳитимизда тозалаш ишларини олиб бориш эди.\n28-29 март кунларида ўтказилган бу акция ҳашарида ўқувчилар ўзларининг меҳнатларини аямадилар.\nБу акция тўғрисида тўлиқроқ маълумот олиш учун, “Никс” клубининг бошчиси Қозибоев Шерзодбек домлага савол билан мурожат қилдик.\n– “Яхшилик учун яшаш” дея номланган акциянинг асл муаллифи ким?\n– Бу акциямиз ўқувчи ва ўқитувчиларнинг берган таклифларига кўра уюштирилган, лекин, бу акцияга катта ёрдам кўрсатган инсон Сайфутдинов Шокиржон домла бўлади. Домла бизларга кўмакдош бўлиб, шу акцияни амалга оширишда, уйиштиришда ўзининг ёрдамини аямади. “Никс” клубининг аъзоси бўлган ўқувчиларнинг ҳам таклифларига кўра, бу акция уюштирилди ва уларнинг ҳам ёрдами катта бўлди.\n– Нима учун акцияни айнан “Яхшилик учун яшаш” деб атадингиз?\n– Ўқувчилар ўзларининг ҳолис ёрдамларини аямаганлиги, бошқаларга кўмак кўрсатишлиги улар орасида ўзаро меҳр-муҳаббат, қалбларда сурур пайдо қилади, биз шу ҳолатни яхшилик деб қабул қилдик ва акциямизнинг номини ҳам шу нарсага тадбиқ қилдик.\n– Сўнги саволимиз, бу ҳашардан сўнг, кўмак кўрсатилган маҳаллалар мактаб томонидан берилган ёрдам учун, қандай муносабат билдиришди?\n– Ўқувчиларимизнинг бундай савобли ишга қўл урганликларидан қариялар, маҳалла аҳли, ҳатто уларнинг ўзлари ҳам жуда ҳурсанд бўлишди. Чунки уларни бу хизматлари учун ҳамма дуо қилишди ва жуда кўп савобларга эга бўлдилар. Яна улар бундай акцияларни кўп-кўп уюштириб туришимизни айтишиб, ўз миннатдорчиликларини билдирдилар.\n– Суҳбат учун сизга ҳам катта раҳмат. “Никс” клубига ва мактаб маъмуриятига ўз миннатдорчилигимизни билдирамиз, муваффақиятингиз бунданда илғор бўлишига тилакдошмиз.


Вазир ўринбосари жиноятчилар қурбони бўлди\n17 май куни Ингушетия пойтахти Назранда автомашинага ўрнатилган қурилма портлади. Кучли портлаш оқибатида республика ички ишлар вазири ўринбосари Жаброил Костоев, унинг икки қўриқчиси ва бир неча фуқаро ҳалок бўлди.\nИнгушетия республикаси прокурори Маҳмудали Калиматовнинг маълум қилишича, йўл четига қўйилган машина Ж.Костоевнинг автомобили ўтиб кетаётган пайтда портлаган.\nИнгушетия Ички ишлар вазирлиги матбуот вакили Назир Евлоевнинг “Рейтер” ахборот агентлиги мухбирига билдиришича, портлаш оқибатида Ж.Костоевнинг машинаси 25 метр масофага отилиб кетган. Тасодифан унга келиб урилган бошқа машинадаги тўрт киши ҳам ҳалок бўлган. Воқеада жами 7 киши ўлган.\nМутахассислар жиноятчилар фойдаланган “ВАЗ-21099” русумли автомобилга жойлаштирилган портловчи қурилма кучи 100 килограмм тротилга тенг эканини тахмин қилмоқда.\nРоссия ахборот агентликлари хабарига кўра, ҳозир Ингушетия прокуратураси Ж.Костоевга суиқасд уюштирилиши сабабларини ўрганмоқда. Аксарият мутахассислар бу суиқасд Ж.Костоевнинг иш фаолияти билан боғлиқлигини айтаётир. Зеро, Назир Евлоевнинг таъкидлашича, Ж.Костоев Назрань шаҳри ички ишлар бошқармаси бошлиғи лавозимида ишлаганида жиноятчилик ҳамда республикадаги ижобий ўзгаришларга қарши бўлган кучларга нисбатан шафқатсиз кураш олиб борган.\nПрокуратура расмийларининг сўзларига кўра, бу жиноят юзасидан РФ Жиноят кодексининг терроризм, қотиллик, ноқонуний равишда қурол олиб юриш ва сақлаш, ҳуқуқ-тартибот органи ходими ҳаётига суиқасд уюштириш каби моддалари бўйича жиноят иши очилган. Россия Бош прокуратураси Ж.Костоевга уюштирилган суиқасд юзасидан олиб борилаётган қидирув-тергов ишларини ўз назоратига олган.


Ҳуқуқ ҳимоячилари афғон қочқинларининг тақдиридан хавотирда - BBC O'zbek\nҲуқуқ ҳимоячилари афғон қочқинларининг тақдиридан хавотирда\n23 Феврал 2012\nImage caption Қаҳратон қишда совуқдан музлаб ўлганларнинг кўпчилиги болалардир\nУруш офатларидан қочиб ўз уйларини ташлаб чиқишга мажбур бўлган, лекин ҳукумат ва халқаро донорлар томонидан ташлаб қўйилган 500 мингга яқин афғон қочқинлари яшаш учун курашмоқдалар, деб билдиради Амнести Интернешенел халқаро ташкилоти.\nТашкилотнинг ҳисоботида келтирилишича, камида 28 бола Кобул яқинидаги қочқинлар учун жамлоғларда қаттиқ келган қишнинг оғир шароитига дош беролмай нобуд бўлишган.\nҲукуматнинг берган рақамларига кўра, мамлакатда 40 дан ортиқ одам музлаб ўлган,- деб хабар беради ҳуқуқ ҳимоячилари.\nАфғон расмийлари эълон қилинган ушбу ҳисоботни изоҳламаган.\n"Минглаб одамлар иситилмаган бинолардаги аянчли шароитларда очликдан ўлим ёқасига келиб қолишган.\nАфғон ҳукумати уларга нафақат ёрдам бермайди, балки уларга керакли кўмак кўрсатишга халақит қилмоқда",- деган Амнести Интернешенел ташкилотининг Афғонистон масалалари бўйича вакили Хориа Мосадик.\n"Маҳаллий ҳукумат "бу одамлар тезда жамлоғларни тарк этади" баҳонаси билан уларга зарур ёрдамларни етқазишмаяпти.\nБу асосан яширин, лекин қўрқинчли инсоний кризисдир",- деб айтган ҳуқуқ ҳимоячиси.\n"Урушдан қочиб, қашшоқликка гирифтор бўлиш: қочқинларнинг Афғонистондаги аҳволи" деб номланган ҳисоботда айтилишича, Кобул яқинида мавжуд 30 дан ортиқ хароба манзилларда 35 000 га яқин қочқинлар кун кечиришмоқда.\nҲуқуқ ҳимоячиларининг таъкидлашича, бу харобаларни маскан қилганлар мамлакатнинг илгари хавфсиз саналган жойларида можароларнинг кескинлашгани ортидан уйларини ташлаб чиққанлар.\nАмнести Интернешенелнинг ҳисоботида 2007 йилдан буён Афғонистонда тинч фуқаролар орасида ўлим даражасининг ошиб бораётганлиги айтилган.\nШунингдек,ташкилот Халқаро жиноят маҳкамасидан икки қарама-қарши томон содир этган ҳарбий жиноятларни текширишни сўраган.\nҲуқуқ ҳимоячилари халқаро донорларни, мамлакат бюджетининг қариийб 90 фоизини ташкил қиладиган халқаро ёрдамлар қочқинларга етиб бориш чораларини кўришга чақирганлар.\nБМТ: Афғонистон фуқаролари орасида қурбонлар сони муттасил ортаётир\nАфғонистонда қалин қор 16 инсоннинг умрига зомин бўлди


Мусорные проблемы мегаполиса. узб.\nМегаполислар (ката шаҳарлар) экологияси: Муаммо ва ечимлар\nКатта шаҳарнинг аҳлат муаммолари\nМегаполислар аҳлатини йўқотиш муаммолари\nТошкент - мегаполис қоидаларига биноан яшаётган катта кўркам шаҳар. Қаттиқ маиший чиқиндиларни (ҚМЧ) бошқариш - пойтаҳтнинг долзарб муаммоси. Хозирги пайтда қаттиқ маиший чиқиндиларни йиғиш, саралаш, олиб чиқиш, қайта ишлаш ва зарарсизлантириш (утилизация) каби турли масалаларни ечишга қаратилган ҳаракатлар қилинмоқда. Чиқиндиларни бошқариш тизимини ривожлантиришга 2017-2021 йй. 1 трлн. сум йўналтириш режалаштирилган.\nКатта аҳлат гиперистеъмолдан бошланади\nЎзбекистон Республикасининг Экология давлат қумитасининг маълумотларига кўра Тошкент аҳолиси йилига 700 000 тоннадан зиёд чиқинди ҳосил қилади. Чиқиндиларни бошқариш Миллий Стратегияси келтирган маълумотларга мувофиқ шу рақамнинг 60% турарғжой-коммунал хўжаликлари ҳосил қилади. Демак, аҳлатни жуда кўп қисмини ўзимиз ҳосил қиламиз.\nАҳлатни камайтириш учун ҳар биримиз нима қилишимиз мумкин?\nХарид қилаётганда сумка ёки тўрва олиб юринг. Полиэтилен пакет ҳам, уни кўп маротиба ишлатаётган бўлсангиз, тўғри келади. Лекин матодан килинган тўрва ёки рюкзак - энг яхши танлов.\nБирон-бир нарсани харид қилиш олдидан, у сизга нақадар зарурлигини ўйлаб кўринг. Агар у нарсани доим ишлатмасангиз, бировдан вақтинча олиб туринг ёки шерикликда харид қилинг. Агар пойафзал, техника, кийимингиз яхши ҳолатда бўлса ташлаб юборишдан илгари интернетга эълон бериб, уларни сотиб юборишга, алмаштиришга ёки бериб юборишга ҳаракат қилинг.\nДўкондан харид қилаётган маҳсулотларни, қадоқланганидан кўра тарозида ўлчаб олганингиз маъқул. Кесиб қадоқланган маҳсулотни харид қилмай, Сиз нафақат пластик қадоқларни камайтирасиз, балки тежамкорлик ҳам қиласиз, чунки қадоқланган маҳсулотнинг нарҳи баландроқ ҳам. Сизга ҳақиқатан керак бўлган миқдорда маҳсулот харид қилинг. Ортиқчаси бузилиб қолади ва аҳлатга чиқиб кетади.\nБир маротиба ишлатиладиган батарейкалардан кўра аккумулятор ишлатганингиз афзал. Сиздаги модель модадан чиққанлигини баҳона қилиб янги смартфон, телевизор еки бошқа техникани харид қилманг.\nМасалани ечими ўзимизга боғлиқ. Саралашни бошла! !\nЎзбекистонда 2012 йилдан буён аҳолидан аҳлатни саралаб йиғишга ҳаракат қилинмоқда. Биринчи қадам сифатида аҳлат учун турли рангдаги пакетдар сотилди, 2014 йилда санитария қоидалари ишлаб чиқилди, лекин уларни бажариш учун инфраструктура йўқ эди. Ҳозирги кунда Тошкент ҳокимияти томонидан уни яратишга қаратилган ҳаракатлар амалга оширилмоқда. 2018 йилга қадар аҳолидан аҳлатни бўлак йиғишга мўлжалланган 350 янги аҳлат йиғиш нуқтаси қурилиши керак, эскилари ҳам реконструкция қилиниб шундай услубга қулай қилиниши даркор.\nАҳлатни қандай саралаш керак?\nАҳлат йиғиш пунктлари жойлашган нуқталар\nЭлектроника чиқиндиларини қаерга йўқотиш керак?\nЗамонавий техникада, автомобил, ускана, девайсларда симоб, қўрғошин, кадмий, бериллий, барий, литий ва бошқалар каби хавфли кимёвий моддалар мавжуд. Улар йиғилиб, ерга ёки ер ости сувларга аралашиб атроф муҳит ҳолатига таъсир кўрсатиши ва инсон соғлигига зарар етказиши мумкин. Шу сабабли уларни умумий аҳлатга қўшиб бўлмайди. Шу билан бир қаторда ушбу кимёвий моддалар - янги ускуна ва жиҳозлар ясаш учун кимматбаҳо манбадир.\nООН Университети экспертлари маълумотига кўра Ўзбекистонда 45 тоннага яқин электрон чиқиндилар йиғилиб қолган. Бу ўз муддатини ишлаб тугатган уй жихозлари ва оргтехника. E-waste миқдори бўйича Ўзбекистон Марказий Осиёда 2 ўрин эгаллайди. Яқиндан бери электрон чиқиндилар муаммосига мамлакатда комплекс ёндошилмоқда, турли поғоналардан фойдалиналмоқда. Истеъмолчилар: «Эски, ишдан чиққан гаджетларни қандай йуқ қиламиз?», деган саволларни қўя бошладилар. Дўкон ва ишлаб чиқарувчилар йиғиш нуқталарини ташкил қила бошлашди - мисол учун Media park дўконлари тизими каби, харидорларни эски техникани топшириб, урнига озгина чегирма билан янги маҳсулотни олиш орқали ундай бошладилар.\nБеҳато олиб чиқиб кетайлик!\nХозирги пайтда «2017-2021 йилларда маиший чиқиндилар билан боғлиқ ишларни амалга ошириш тизимини тубдан такомиллаштириш ва ривожлантириш чора-тадбирлари тўғрисида» қарор амал қилмоқда. Ҳужжат 237 дона маҳсус техника харид қилиш, 94 гараж қуришни кўзда тутади. Бунинг натижасида аҳлат олиб чиқиб кетиш хизматидан 63% эмас, балки 2021 йилга бориб 93% фойдаланади.\nТошкенда нималарни қайта ишлаб чиқаради?\nЎзбекистонда аҳолини экологик фаоллигини ошириш, қаттиқ маиший ва электрон чиқиндиларни зарарсизлантиришга қаратилган, атроф-муҳитни ҳимоя қилиш бўйича қўшимча қўшма чора-тадбирлар 2016-20120 йй. дастури қабул қилинган.\nТошкентда маиший техника ишлаб чиқарадиган «Артель» заводи қошида яроқсиз ишлаб чиқарилган пластикларни қайта ишлаш цехи мавжуд. Бу ерда полипропилен ва полистиролдан ишлаб чиқарилган маҳсулот кўздан кечирилади, яроқсизлари саралаб олинади, майдаланади ва қайта ишлаб чиқаришга юборилади. Шундай қилиб завод ўз хомашёсини тежайди ва чиқиндиларни камайтиради.\nТошкент ва вилоят марказларида 50-тагача ихтисослаштирилган қабул пунктлари ташкил этилмоқда. Ушбу дастур доирасида ООО «Toshrangmetzavod Recycling» е-waste йиғиш, зарарсизлантириш ва қайта ишлаш билан шуғулланмоқда. Бу ерга эски техникани нафақат ташкилотлар ва офислар, балки жисмоний шаҳслар ҳам топширишлари мумкин. Яқин муддат ичида телевизион кинескопларни қайта ишлаш цехини ҳам очиш режалаштирилган. Ҳозирги вақтда ундай цехлар йўқ, ва электрон чиқиндиларнинг ушбу тури тўпланиб, сақланмоқда.\nТошкент вилоятида жойлашган мотор мойларини қайта ишлаб чиқарадиган Uz-Prista Oil ҚК бир йилда 43 минг тонна ишлатилган мойларни қайта ишлайди ва улар асносида 30 минг тонна оддий мотор мойлари ишлаб чиқаради.\nАвтомобиль шиналарини қайта ишлаш\n«Автошиналарни тиклаш Тошкент заводи» автомобиль шиналарни қайта ишлаш ва зарарсизлантириш муаммолари билан шуғулланадиган саноқли ташкилотлардан бири. Асосан эски шиналар аҳлатхоналарга ташланади, чунки бу турдаги қаттиқ маиший чиқиндилар (ҚМЧ) учун ихтисослаштирилган полигонлар йўқ. Шиналарни қайта ишлашга ва ишлатилишига етарли эътибор қаратиш керак, чунки бу қимматбаҳо ресурс. Бу ҳам экология, ҳам иқтисодиёт учун муҳим.\nЎзбекистонда ҚМЧ қайта ишлаш бўйича 137 корхона ишлаётганига қарамай, уларнинг кам қисми – 14-15% қайта ишланади.\nУтилизация билан нима?\n2018 йилгача Тошкент вилоятининг Охангарон тумани ҳудудида 30 га ер майдонида янги санитар полигон қуриш мўлжалланган. Лойиҳани умумий қиймати $78,7 млн, буларнинг 69 млн Осиё банкининг қарзга берган пули, 9.7 млн ғ Ўзбекистон ҳиссаси.\nЭкология Давқўми маълумотига кўра Ўзбекистоннинг чиқиндиларининг 45% пойтаҳтда, Самарқанд ва Фарғона вилоятларида ҳосил бўларкан. Тошкент вилояти полигонлар сони бўйича етакчилик қилади, шу билан бирга мегаполис беруҳсат аҳлатхоналар сони бўйича ҳам биринчилар қаторида. Шундай тасодифий аҳлатхоналардан бири Чирчиқ дарёсининг қирғоқларида пайдо бўлган.\nПолигон ва аҳлатхоналар ўлкан ер майдонларини талаб қилади, ва, транспорт харажатларини камайтириш учун шаҳарнинг бевосита атрофидан. Очиқ аҳлатхоналарда йиғиладиган метан - ҚМЧ ўзғўзидан ёниб кетишига шароит туғдиради. Ёнишнинг нисбатан паст ҳарорати ва кислород етишмаслиги оқибатида хавога Д.И. Менделеевнинг жадвали деярли барча унсирларини кўтаради. Айниқса, диоксинлар, фуранлар ва бошқа ўта заҳар моддалар. Ёнмаган ҚМЧ эса аста-секин занглайди ва чирийди. Қадам-ба-кадам оғир ва рангли металлар, бошқа заҳарли моддалар чириндилари хаво ва сувга етиб бориб, қоришади. Аччиқ, заҳарли тутун таркиби нималар ёнаётганига боғлиқ.\nбиология фанлари номзоди, Мирзо Улуғбек номли Миллий университет биология факультетининг «Экология ва эволюцион биология» кафедраси доценти в.б.\nБаҳор ва кузда Тошкентда тез-тез хашарлар ўтказиб турилади. Шаҳарликлар кўчаларни тозалайдилар - тушган баргларни йиғиштирадилар. Кейинчи? Йиғилган аҳлатларни ёқишади. Бундай қилиш нафақат ёнғин чиқмаслиги учун мумкин эмас. Барглар - филтр ролини бажаради. Дараҳтлар уларда барча заҳарли моддаларни ушлаб қолади. Уларни ёққанда углерод оксиди, олтингугурт оксиди, қоракуя, азот оксиди, углеводородлар, ва энг муҳими, диоксин каби инсон жисмига ўта зарарли заҳарли моддалар хавога қоришади. Бундан, айниқса, иммунитети заиф инсонлар қийналадилар. Аҳлатларни фақат ихтисослаштирилган, кучли фильтрлари мавжуд бўлган аҳлат ёқадиган заводларда ёқиб ташлаш мумкин.\nҚаттиқ маиший чиқиндиларни 2017 йилда Ўзбекистонда жойлаштирилиши ҳолати.\nКўп мамлакатлар ҚМЧ зарарсизлантириш ва қайта ишлаш муаммосини муваффақиятли ҳал этадилар. Бир ҳил давлатлар чиқиндиларни қайта ишлашда шундай натижаларга эришганки, чиқиндиларни сотиб олиб, уларни қайта ишлатишдан фойда оладилар. Мисол учун Швеция ўзининг 99% чиқиндиларини қайта ишлайди, бундан ташқари қўшни давлатлардан 700 минг тонна аҳлат импорт қилади. Швеция шу йўл билан электр қувватини ҳосил қилади. Мамлакатнинг муваффақиятида унинг аҳолисининг шаҳсий ташаббуси ва фаоллигининг ҳиссаси ҳам кам эмас.\nЎзбекистонда чиқиндиларни яхши бошқаришга йўналтирилган дадил қадамлар қўйилган. Тизим ишламоқда, лекин ўз ечимини топмаган муаммолар ҳам бор. Асосий ечимлар давлатнинг иштирокида, чиқиндиларни олиб чиқиш ва қайта ишлаш жараёнига хусусий бизнесни жалб этиш йўли билан ҳал этилиши кўзга ташланади. Кўп нарса ҳар биримизнинг шаҳсий ташаббусимизга, бефарқ бўлишимизга боғлиқ. Пойтаҳтимизнинг кўпгина меҳмонлари фикрича Тошкент озода шаҳар. Уни янада кўркам, тоза ва экологик жиҳатдан мукаммал қилиш сиз билан бизга боғлиқ.\nУшбу нашр Европа Иттифоқи кўмагида тайёрланган. Ушбу нашр мазмунига Anhor.uz жавобгар ва у Европа Иттифоқи нуқтаи назарини акс этмайди.


ЎзА - Ёш тадбиркор – юртга мададкор\n18.07.2014 11:40 Ёшларга оид давлат сиёсати\n“Соғлом бола йили” Давлат дастури ҳамда Президентимизнинг жорий йил 6 февралда қабул қилинган “Ўзбекистон Республикасида ёшларга оид давлат сиёсатини амалга оширишга қаратилган қўшимча чора-тадбирлар тўғрисида”ги қарори ижроси доирасида Марказий банк Наманган вилояти бош бошқармаси, Ўзбекистон Савдо-саноат палатаси, фермерлар ва “Камолот” ёшлар ижтимоий ҳаракати вилоят кенгашлари ҳамкорлигида ташкил этилган тадбирда 60 нафар ёш ўз бизнес лойиҳалари билан иштирок этди.\nВилоятда тадбиркорлик фаолиятини қўллаб-қувватлаш, айниқса, ёш тадбиркорларнинг бизнес ғояларни молиялаштириш борасида салмоқли ишлар амалга оширилмоқда. Шу мақсадда вилоят тижорат банклари томонидан жорий йилда касб-ҳунар коллежи битирувчиларига 9 миллиард сўм миқдорида имтиёзли кредит ажратилиши режалаштирилган. Айни пайтга қадар ёшларнинг бизнес лойиҳаларини молиялаштириш учун 3 миллиард 700 миллион сўм кредит маблағи йўналтирилди.\nДавлатимиз раҳбарининг 2010 йил 28 июлда қабул қилинган “Таълим муассасаларининг битирувчиларини тадбиркорлик фаолиятига жалб этиш борасидаги қўшимча чора-тадбирлар тўғрисида”ги фармони бу борадаги ишлар самарадорлигини оширишда муҳим омил бўлаётир.\n– Сочиқ ва бўз матоси ишлаб чиқариш бўйича танловга тақдим этган лойиҳам мутахассислар томонидан юқори баҳоланди, – дейди Наманган шаҳар хизмат кўрсатиш касб-ҳунар коллежи битирувчиси Баҳриддин Эгамбердиев. – Уни амалга ошириш учун “Агробанк”нинг 24 миллион сўмлик имтиёзли кредити ажратилди.\nТадбир доирасида тадбиркорлик фаолиятини қўллаб-қувватлашга оид қонунлар, бизнес режа тузиш ва уни рўёбга чиқаришда банк кредитларидан фойдаланиш каби соҳага тегишли масалалар юзасидан ёшларга тушунча ва тавсиялар берилди.\nТанловда 10 нафар истиқболли лойиҳа соҳиби мамлакат босқичида иштирок этиш ҳуқуқини қўлга киритди.


ФИФА йилнинг энг яхши голларини танлади - www.Voydod.net\nФИФА йилнинг энг яхши голларини танлади\nХалқаро футбол федерацияси (ФИФА) ўз расмий сайтида Ференц Пушкашномидаги мукофотга даъвогарларнинг номини эълон қилди. Ушбу мукофот йил давомида урилган энг чиройли голмуаллифига топширилади.\nМукофотга 10 та футболчи даъвогарлик қилмоқда. Уларнингорасида 2011 йилда ушбу мукофотга сазовор бўлган бразилиялик Неймар ҳам бор. Бу йил ФИФА НеймарнингКонфедерациялар Кубогида Бразилия терма жамоаси таркибида Япония жамоасининг дарвозасига урган тўпиниқайд этган.\nШунингдек, Швеция терма жамоасининг форварди ЗлатанИбрагимовичнинг ўртоқлик ўйинида Англия жамоаси дарвозасига урган голи ҳам қайд этилди. ФИФА томониданбелгиланган бошқа голлар клублар даражасида урилган. Неймар ва Ибрагимовичдан ташқари, Ференц Пушкашномидаги мукофотга Даниянинг “Эсберг” жамоасидан Петер Анкерсен, Янги Зеландиянинг “Скай Блю” клубиданЛайза де Ванна, Италиянинг “Удинезе” жамоасидан Антонио ди Натале, Италиянинг “Больньи” клубиданПанайотис Коне, Мексиканинг “Пачуки” жамоасидан Даниэль Лудуэнья, Португалиянинг “Бенфика”жамоасидан Неманья Матич, Франциянинг “Лион” клубидан Луиза Несиб ва Бразилиянинг “Наутико” клубиданХуан Мануэл Оливерлар даъвогарлик қилмоқда.\nБарча голларни ФИФА сайтидаги махсуссаҳифада кўриш ва шу ернинг ўзида вариантлардан бирига овоз бериш мумкин. Энг чиройли гол муаллифи 2014йил 13 январда махсус маросимда маълум бўлади. Шунингдек, унда “Олтин тўп” (дунёнинг энг яхши футболчисигабериладиган мукофот) соҳиби ҳам эълон қилинади.\nҚайд этиб ўтамиз, Пушкаш номидагимукофот 2009 йилдан буён топширилади. Неймардан ташқари, ушбу мукофотга Криштиану Роналду, Хамит Олтинтўп ваМирослав Стох сазовор бўлган.


“Техника-деҳқоннинг қаноти!” – Юрт тараққиёти йўлида бирлашайлик!\n05.01.2018 11.01.2018 andijon\nБалиқчи туманида қишлоқ хўжалик ишларини бажаришда қатнашувчи техникаларни мавсумга тайёрлаш мақсадида фермер хўжаликларидаги мавжуд техникалар Балиқчи ва Чинобод МТП ларга жалб қилиниб, марказлашган ҳолда таъмирлаш ишлари олиб борилмоқда ва таъмирлаш ишларини якунлаш арафасида турибди.\nТаъмирлаш ишларида тумандаги алоқадор ташкилотлар, Балиқчи ва Чинобод МТП мутахассислари, фермер хўжалиги раҳбарлари ва механизаторлари ўзларини самарали меҳнатларини кўрсатмоқдалар. Таъмирлаш ишларида қатнашаётган инженер-техник ходимларга пайвандчи механизаторларга яхши шароитлар иссиқхона ва иссиқ овқатлар ташкил қилинди. Таъмирлаш ишларида фаол қатнашаётган ходимлар касаба уюшмаси туман кенгаши томонидан рағбатлантирилиб берилмоқда.\n← Кам таъминланган оилаларга моддий ёрдамлар кўрсатилмоқда\nАндижон давлат университети профессор-ўқитувчи ва ишчи ходимларидан бир гурухини Қўқон шахрига саёҳати ташкил этилди →


КУНДАГА ҚЎЙИЛГАН БОШ ёки мустақилликнинг машаққатли йўллари хусусида сўз | Fayzbog.uz\n26.02.2018 / Маъмурият /\nКимлар босиб олишни орзу қилмади ва кимлар босиб олмади? Жангу жадалсиз ўтган йили борми бу юртнинг? Гоҳида Машриқ тарафдан, гоҳида Мағриб ёндан отлар дупури келиб турди, ўқлар ёғилди бошига. Баъзан Спитамен бўлиб кўкдан ёғилган ўққа кўксини қалқон қилди ўғлонлари. Баъзан Муқанно бўлиб ловуллаган оловга кирди жигарбандалари.Темур Малик бўлиб ёғийга ёпирилди. Жалолиддин Мангуберди бўлиб саманда сакради саркардалари. Соҳибқирон Темур ҳазратнинг ҳам кўксига қонли из бўлди ёвнинг шум ниятлари.\nКимки оламдан ўтмасин, уни ерга топширар эканмиз, қабристонда “У қандай одам эди?” деган савол берилади. Ҳамма “яхши эди” дейди. Бу улуғ ҳикмат. Чунки у дорил фанодан дорул бақога кетди. Энди уни қайтариб ололмайсиз. Уни ҳақорат қилсангиз бошингизга кулфат ёғилади. Уни сўроққа тутаман десангиз тилингиз тошга айланади. Аммо “Доҳий тирик!” деган гап қонимизга сингиб кетган. Қолаверса, жасадини ҳали ҳеч ким ерга топширган эмас.\nМен Ленинни сўроққа тутиш ёки айблашдан йироқдаман. Фақат ошкоралик кунларида очиқча гапириш учун ул зотни эслаш жоиз деб ўйлайман. Негаки, бугун биз Октябр инқилобидан буён мустақиллик учун курашимизни яшириб келганимизни тан олмоқ учун ҳам уни эслаш зарур.\nБолаликдан тилимиз Ленин деб калимага келди. Ҳатто эр-хотин муносабатларида ҳам “ленинча” назариялар яратилди. Болалар Ленин руҳида тарбияланди. Унинг коммунизмга элтувчи асарлари хонадонларимиз бойлигига айланди. Шу даражага келдики, Ленин ролини ижро этган артистларнинг кўксига олтин нишон тақиш таомилга кирди. Бу зотнинг номи берилмаган маскан қолмади.\n“… Постараться наказать Латвию и Эсландию военным образом ( например “на плечах” Балаховича перейти где-либо границу хоть на 1 версту и повесить 100 – 1000 их чиновников и богачей) …”.\n“Даҳо”нинг бу асарлари яқинда партия архивидан топилди. Ҳатто, Ҳиндистон, Корея, Афғонистон, Инглизистон, Эрон, Туркия, Грецияда ҳам ана шундай йўллар билан ҳам қўзғолон кўтаришни башорат қилган эканлар. Мўғулистонга қўзғолон учун пул ва отряд жўнатиш ҳақида кўргазмалар берган, Фин тўполонларига 10 миллион сўм “ёрдам” юбортирган эканлар. Марказий матбуотда эълон қилинган бу ҳужжатларга разм соларканман, ҳозиргача улуғ доҳий васиятларига қанчалик содиқ қолингани ҳақида ўйлайман. Узоққа бормайлик. Паркент воқеаларини эсланг. Бу хусусда кўп гапирилган, аммо кам ёзилган. СССР Ички ишлар вазирлигининг махсус дивизияси вакили М.П. Салютин имзо чеккан бир ҳужжатдан мисол келтираман:\nДарҳол қўшин Паркентга қараб йўл олди. (Кейинчалик Ўзбекистон Олий Кенгаши комиссияси бу ҳаракат мутлақо нотўғри бўлганини аниқлайди. – Ж.М.). Бўкада оммавий қирғиннинг олди олинди. “Даҳо” васиятига содиқ, айни пайтда Ўзбекистонни қўлдан чиқариб юбормасликка аҳд қилган зўравонлар ташвишга тушдилар. Энди, нима бўлса ҳам Паркентда олов ёқиш керак эди. Бунга қандайдир даражада эришдилар ҳам. Аммо кутилган натижа бўлмади. Ўзбекистон ёнмади. Сўнг каттароқ операцияга киришилди. Энди иш Ўшда бошланди. Бу сафар Ўрта Осиёга олов қўйилиши керак эди. Охир оқибатда тағин уларнинг режалари барбод бўлди.\nЎйланиб қолдим. Ҳеч нарса дейишга ҳаққим йўқ. Чунки қаршимда тирик тарих, гувоҳ турибди. Кўп нарса йўқотдик, деганларнинг гапини такрорласаммикан? Балки орзуларимиз етти етим бўлиб қолганини гапирсамми? Бир лаҳзада хаёлимда ана шу сингари ўн саккиз минг савол айланди. Жавоб эса юракда экан:\n– Илоё, Худо менинг гуноҳларимни авф этсин. Мен энди ким учун, нима учун овоз беришимни биламан. Фақат менинг овозим билан Ўзбекистон ўнгланармикан? Тангридан ўтинчим шуки, менга ўхшаганларнинг кўксига Ўзбекистон учун овоз бериш ҳукмини солсин!\nРаислик қилувчи сўз бермагандан кейин депутатларга мурожаат қилдим:\n“Вақт кетяпти”, “ Бу аҳволда қачон уйга қайтамиз“, “Йўқ бермаймиз…”.\nШу дақиқада халқ билан юзма-юз бўлмаган, бир мавзедан фақат ўз номзодини қўйиб, одамларни танловсиз сайловга рўбарў қилган ва сайлов эмас, сийлов нашъасини сурган “фарзандлар” нафасини сездим.\nГап шундаки, шу нафас сессия охиригача ҳукмронлик қилганди. Исташса, муҳокамага чек қўйишди, исташса, саволларни бўғишди. Ниҳоят, сессия якунланаётган кунда бу яна ҳам ёрқинлашди.\nБир кун аввал жумҳурият дарди – ҳарбийга чақирилувга доир масала элни титратди. Кимдир ёниб сўзлади, кимдир тутаб, кимдир йиғлаб гапирди, кимдир лоқайдлик билан. Қарор ҳеч кимни қониқтирмади. Шу сабабдан эрталаб яна шу масалага қайтиш зарурати ўртага қўйилди.\nШу пайтгача кўп адашдик. Энди адашиш – ҳалокат. Бугун – синов, тарихий синов даври. Синов даврида адашганлар дўзахнинг энг оловли ҳилқатларига тушган каби азоб чекишлари аниқ. Худо ўзи асрасин адашмоқдан!\nЮқорида айтганимиздек, Олий Кенгашнинг бирирнчи анжуманида мустақиллик деган сўз кўпларни чўчитиб юборди. Аммо ўша чўчиганларнинг юраги ҳам мустақиллик, деб тепаётгани юзларидан аён эди. Сўнгра бу муҳим масала Олий Кенгаш Раёсатида кўтарилди… . Кўплаб депутатлар Ўзбекистон Олий Кенгашининг II сессиясида “Мустақиллик декларацияси” қабул қилиниши учун қаттиқ турдилар. Унга эришиш учун олиб борилган жанг алоҳида ёзилажак катта мавзу…\nТасаввур қилинг, қанча асаб торлари узилди, қанча юрак-томирларида тугун пайдо бўлди. Шундан кейин ҳам мустақиллик ўз-ўзидан келди, деб айтишга асос қоладими? Назаримда асосий кураш ҳали олдинда. Зеро, етмиш йиллик давр тафаккуримизни заҳарлади, фикримизни занжирбанд айлади, шу боис бугун икки дарё оралиғидан чиқиб жаҳонни лол қолдира олмаяпмиз. Шу сабаб ҳали ҳам бандага бандамиз.\n“Ўзбекистон овози” 1991 йил 5 ноябр.\nОхирига 5 ноябрь 2017 йил деб езилса хам хато булмасди😩


Аллоҳ таолонинг «ва инсонга ота-онасига яхшилик қилишни тавсия қилдик» деган қавли ҳақида | Azon.uz - Ахборот-таҳлилий портал\n00:00 07.07.2018 879\n«Набий соллаллоҳу алайҳи ва салламдан:\nИмом Бухорийнинг кунялари Абу Абдуллоҳдир (Араб тилида бош фарзанднинг ёки бирор кишининг исми олдига «Абу»ни қўйиб, «фалончининг отаси» деб чақириш «куня» дейилади).\nИмом Бухорий ўзларига ҳадис кимлар орқали етиб келган бўлса, ана шу кишилардан ҳар бирининг исмларини келтирадилар. Биз эса фақат биринчи ровийнинг, яъни Расулуллоҳ соллаллоҳу алайҳи ва салламдан эшитган саҳобийнинг исмларини ўрганиш билан кифояланамиз.\n3. Абдуллоҳ ибн Умардан ривоят қилинади:\nШарҳ: Бу ҳадисда Абдуллоҳ ибн Умар розияллоҳу анҳунинг гаплари келтирилмоқда. Баъзи вақтларда Расулуллоҳ соллаллоҳу алайҳи ва саллам эмас, саҳобалар тилидан айтилган муҳим маънодаги гаплар ҳадис китобларимизда келтирилаверади. Чунки саҳобалар бундай гапларни Расулуллоҳ соллаллоҳу алайҳи ва салламдан эшитишмаса, ўзларидан айтишмайди.\n"Одоблар ҳазинаси" китобидан


Шавкат Мирзиёев: Меҳрибонлик уйларида таълим-тарбия мутлақо қониқарсиз – Қорақалпоғистон Ахборот Агентлиги\n29 июль 2021, 9:12 92\nШавкат Мирзиёев: Меҳрибонлик уйларида таълим-тарбия мутлақо қониқарсиз\nПрезидент Шавкат Мирзиёев бугун, 28 июль куни ногиронлиги бўлган, ота-она қарамоғидан маҳрум ва етим болаларни давлат томонидан қўллаб-қувватлашнинг янги тизимини жорий этиш бўйича видеоселектор йиғилиши ўтказди.\nУнда вазирлик ва идоралар мутасаддилари, жойлардаги ҳокимлар, Меҳрибонлик уйлари раҳбарлари ва ходимлари иштирок этди.\n– Биз ушбу масала бўйича кўпдан буён тайёргарлик кўриб, жойлардаги ҳокимлар, мутасадди ташкилотлар раҳбарлари билан соҳадаги муаммоларни атрофлича муҳокама қилдик. Ушбу соҳада жуда кўп муаммолар борлигини ҳаммамиз биламиз. Лекин қандайдир тизим қилишга, масалаларнинг ичига чуқурроқ кириб, уларни ижобий ҳал этишга чора-тадбирлар кўрмадик. Шуларнинг ҳаммасини инобатга олиб, бугун Юнусобод туманидаги 21-Меҳрибонлик уйи мисолида тизимдаги муаммоларни жойида ўргандим. Бугун сизлар билан ушбу муамоларни ҳал этиш бўйича тўғри чора-тадбирларни белгилаб олишимиз керак, – деди давлатимиз раҳбари.\nЙиғилишда шу пайтгача бу соҳанинг ичига мукаммал кириб, жуда чуқур таҳлил қилиб, керакли қарорлар қабул қилинмагани таъкидланди.\nҲозирги кунда 13 та Болалар уйида 3-4 ёшгача бўлган 560 нафар бола, 16 та Меҳрибонлик уйи ва 4 та Болалар шаҳарчасида 3 ёшдан 18 ёшгача бўлган 1,8 минг нафар ўғил-қиз, 86 та махсус интернатда 7 ёшдан 18 ёшгача бўлган 21 минг нафар бола, ҳомийлик, васийлик, оила патронати асосида 79 минг нафар болалар тарбияланмоқда.\nЙиғилишда ушбу меҳрга муҳтож болалар ғамхўрликни тўлиқ ҳис қилмаётгани қайд этилди. Жумладан, Президент Юнусободдаги 21-сон Меҳрибонлик уйига борганида на соҳага масъул вазирлик, на ҳудуд сектор раҳбарлари бу ердаги муҳит ва шароит билан ишламагани аён бўлганини танқид қилди.\nҚайд этилганидек, сўнгги 10 йилда Меҳрибонлик уйлари ва Болалар шаҳарчаларининг уй-жойга муҳтож 1 минг 188 нафар битирувчисидан 610 нафарига ёки 51 фоизига уй-жой ажратилган. Меҳрибонлик уйларидаги таълим-тарбия ишлари ҳам мутлақо қониқарсиз. Шунингдек, ушбу муассасалар битирувчиларининг атиги 1,6 минг нафари ёки 64 фоизи иш билан таъминланган.


Бугун сизларнинг эътиборингизга Ҳайит байрами дастурхони учун тайёрлаш мумкин бўлган рецептларни ҳавола этмоқдамиз. Кириб келаётган Ҳайит айёмингиз муборак бўлсин!\nҲайит байрами дастурхонининг энг ажойиб, кўркли ширинликларидан бири – пахлава ҳисобланади. Унинг тайёрланиши бегойимлардан анчагина маҳорат, қунт талаб қилади.\nТворог ва какаоли пирог\nНашр санаси: 04-06-2019